title: With or Without You

text: "The Joshua Treen" äänitysten aikana muu yhtye halusi viedä kappaletta musiikillisesti toiseen suuntaan, mihin Bono suhtautui vastahakoisesti. Albumin tuottaneiden Daniel Lanoisin ja Brian Enon ohjeistuksesta The Edge muutti kitarasoundiaan voimakkaammaksi, Clayton lisäsi bassonsa äänenvoimakkuutta, ja Mullen soitti sähkörumpusetillä. Kappale ei edelleenkään löytänyt yhtyeelle mieleistä muotoa, ja U2 harkitsi jopa sen hylkäämistä kokonaan.


title: With or Without You

text: Daniel Lanois ja Brian Eno eivät enää halunneet jatkaa kappaleen työstämistä, joten Bono jatkoi ”With or Without Youn” parissa tuttavansa Gavin Fridayn kanssa. Bono on sanonut ”With or Without Youn” hittipotentiaaliin uskoneen Fridayn pelastaneen kappaleen. Brian Eno lisäsi sävellykseen kosketinsoittimilla soitetun arpeggio -osan, mutta kappaleen kohtalo oli yhä vaakalaudalla. Tällöin The Edgelle toimitettiin varhainen prototyyppi kanadalaisen kitaristi Michael Brookin kehittämästä Infinite Guitarista, joka mahdollisti pidennettyjen nuottien soittamisen samalla tavalla kuten E-Bow.


title: With or Without You

text: Bono ja Gavin Friday kuuntelivat studiolla ”With or Without Youn” pohjaraitaa kuullessaan The Edgen toisessa huoneessa Infinite Guitarilla soittaman efektimelodian soivan kappaleen päälle. Bono ja Friday vaikuttuivat kuulemastaan efektin ja kappaleen yhdistelmästä suuresti, ja The Edge äänitti kappaleeseen Infinite Guitar -efektinsä välittömästi kahdella otolla.


title: With or Without You

text: Bono kirjoitti kappaleen sanoituksen vuonna 1986 vieraillessaan Ranskan Rivieralla. Hänellä oli sanoitusta kirjoittaessaan vaikeuksia sovittaa yhteen rooliaan aviomiehenä ja muusikkona.


title: With or Without You

text: ”With or Without You” kulkee 4/4 -tahtiosoituksessa ja sen tempo on 110 iskua minuutissa.


title: Juri Danilov

text: Juri Nikoforovitš Danilov (13. elokuuta 1866 Kiova – 3. helmikuuta 1937 Pariisi, Ranska) oli venäläinen kenraali, joka oli suunnittelemassa Venäjän armeijan tärkeimpiä operaatioita ensimmäisen maailmansodan alla ja ensimmäisen sotavuoden aikana 1914–1915.


title: Juri Danilov

text: Danilov valmistui vuonna 1886 tykistöupseeriksi ja 1892 esikuntaupseeriksi. Vuodesta 1903 alkaen hän toimi eri tehtävissä pääesikunnassa, vuosina 1909–1914 sen pääosaston (GUGŠ) päämajoitusmestarina. Hän suurelta osin laati vuosina 1910–1912 Venäjän sotasuunnitelman, niin sanotun suunnitelma 19:n, jonka pohjalta maa lähti ensimmäiseen maailmansotaan. Suunnitelman mukaan Saksan hyökätessä Venäjän liittolaista Ranskaa vastaan Venäjä hyökkäisi usean armeijan voimin Saksaan Itä-Preussin kautta ja samanaikaisesti käyttäisi linnoituksia puolustaakseen rajojaan mahdollisia hyökkäyksiä vastaan. Vastoin Danilovin alkuperäistä ajatusta Venäjän voimat päätettiin kuitenkin jakaa siten, että vain kaksi neljästä armeijasta hyökkäisi Saksaa vastaan kahden muun jäädessä puolustamaan rajoja Itävalta-Unkarin hyökkäykseltä.


title: Juri Danilov

text: Maailmansodan puhjettua Danilov nimitettiin elokuussa 1914 koko Venäjän pääesikunnan eli Stavkan päämajoitusmestariksi. Hänet ylennettiin lokakuussa 1914 myös jalkaväenkenraaliksi. Danilov oli muodollisesti kolmantena komentoketjussa ylipäällikön ja esikuntapäällikön jälkeen, mutta sai aktiivisuutensa vuoksi dominoivan roolin Venäjän operaatioiden johtamisessa. Kommunikaatiovaikeuksien vuoksi johtaminen tosin osoittautui hyvin tehottomaksi ja armeijoiden komentajat tekivät strategiset päätökset omin päin. Tämän seurauksena alkuperäisen sotasuunnitelman toteuttaminen epäonnistui, sillä Venäjän hyökkäys Itä-Preussiin kilpistyi heti sodan alussa kirveleviin tappioihin Tannenbergin ja Masurian järvien taisteluissa.


title: Juri Danilov

text: Keisari Nikolai II:n ottaessa syyskuussa 1915 ylipäällikkyyden itselleen Danilov siirrettiin pääesikunnasta rintamakomentajaksi Venäjän Pohjoisrintamalle. Hän toimi ensin XXV armeijakunnan komentajana, marraskuusta 1916 alkaen Pohjoisrintaman esikuntapäällikkönä ja huhtikuusta 1917 alkaen 5. armeijan komentajana. Hänet siirrettiin pois komentajantehtävistä syyskuussa 1917. Danilov osallistui sotilasasiantuntijana Brest-Litovskin rauhanneuvotteluihin maaliskuussa 1918, mutta vastusti rauhansopimuksen hyväksymistä. Rauhan solmimisen jälkeen hän erosi ja siirtyi Ukrainaan vastavallankumouksellisen vapaaehtoisen armeijan alueelle. Vuonna 1920 Danilov emigroitui valkoisten joukkojen mukana Konstantinopolin kautta Pariisiin, jossa asui lopun elämänsä ajan. Hän julkaisi 1920- ja 1930-luvuilla useita sotahistoriallisia teoksia ensimmäisestä maailmansodasta.


title: Lumiukko (romaani)

text: Lumiukko () on norjalaisen rikoskirjailija Jo Nesbøn vuonna 2007 ilmestynyt romaani. Se on seitsemäs kirja Harry Hole -sarjassa. Suomeksi se ilmestyi vuonna 2008 Outi Mennan kääntämänä ja Johnny Knigan kustantamana.


title: Lumiukko (romaani)

text: Ensilumi sataa vihdoin maahan ja lapset ovat innoissaan. He heittävät toisiaan lumipalloilla, tekevät lumilinnoja, lumienkeleitä ja etenkin lumiukkoja. Myös joku toinenkin on innoissaan ensilumesta. Joku, joka haluaa taiteilla lumiukkoja. Mutta hän tarvitsee joitakin ihmisiä mukaan tähän hauskanpitoon. Hän seisoo uuden leikkikaverinsa talon edessä, ja on valmis kutsumaan hänet mukaan.


title: Lumiukko (romaani)

text: Harry Hole saa ratkaistavakseen erään naisen murhan, jonka kaulaliina on pihalla seisovan lumiukon kaulassa. Minkäänlaisia johtolankoja ei ole jätetty, ja tapaus vaikuttaa vaikealta. Hämmästykseksi (ja kauhuksi) Harry huomaa, että viime vuonna tapahtui vähintään yksi samanlainen murha. Samanlainen tyyli ja murhaajan jättämä "viesti". Ja kaikki murhat ovat sattuneet ensilumen aikaan. Alkaa taas murhasarja, jonka tekijä merkitsee työnsä lumiukolla. Ennen kuin hän huomaakaan, on Harry keskellä painajaista, jossa lapsien kokoama iloinen, hymyilevä hahmo, on täysin seonneen psykopaatin merkki.


title: Lumiukko (romaani)

text: "Kun ensilumi laskee maahan, alkaa hän metsästää taas..."


title: Lumiukko (romaani)

text: Vuonna 2010 Working Title Films osti kirjan elokuvaoikeudet. Elokuvan on määrä ohjata ruotsalainen Tomas Alfredson. Alustavien tietojen mukaan Harry Holea näyttelee Michael Fassbender.


title: Sofiane Boufal

text: Sofiane Boufal (s. 17. syyskuuta 1993 Pariisi) on marokkolais–ranskalainen jalkapalloilija, joka edustaa Valioliigassa pelaavaa Southamptonia. Pelipaikaltaan oikeajalkainen Boufal on hyökkäävä keskikenttäpelaaja.


title: Sofiane Boufal

text: Boufalin kasvattajaseura on SCO Angers. Hän debytoi seuran edustusjoukkueessa Ligue 2:ssa kaudella 2012–2013, jolloin hän pelasi kahdessa ottelussa. Yhteensä hän pelasi edustusjoukkueessa 46 ottelua tehden neljä maalia vuosina 2012–2015. Tammikuussa 2015 hän siirtyi Ligue 1:n Lille OSC:iin. Hän debytoi pääsarjatasolla tammikuussa 2015 FC Lorient’a vastaan. Avausmaali syntyi saman vuoden huhtikuussa Evian Thonon Gaillard FC:tä vastaan. Avauskaudellaan seurassa Boufal teki neljä maalia 18 ottelussa.


title: Dimitri Peters

text: Dimitri Peters (s. 4. toukokuuta 1984 Gljaden, Venäjä, Neuvostoliitto) on venäläissyntyinen saksalainen judon olympiamitalisti. Peters on 188 senttimetriä pitkä ja painaa 105 kilogrammaa. Hän edustaa JT Hannoveria.


title: Dimitri Peters

text: Peters saavutti 100-kiloisten sarjasta pronssia vuoden 2012 kesäolympialaisista Lontoosta. MM-kilpailuista hänellä on myös kaksi pronssia samasta painoluokasta vuosilta 2013 ja 2015. EM-kilpailuista Petersillä on pronssia 100-kiloisista vuodelta 2006 Tampereelta ja joukkuepronssia vuodelta 2011.


title: Dimitri Peters

text: Peters muutti Venäjältä kahdeksanvuotiaana Saksaan.


title: Hillman Super Minx

text: Hillman Super Minx on Hillmanin vuosina 1961–1967 valmistama keskikokoinen automalli. Super Minxistä oli myös farmarimalli. Hillman Super Minx on koriltaan sama Rootes-yhtymän auto kuin paremmin varusteltu Singer Vogue. Ulkoisesti Super Minx ja Vogue eroavat lähinnä valonheitinten (eli valojen) määrässä ja säleikössä.


title: Hillman Super Minx

text: Aikansa brittiautoille tyypillisesti kojelaudan alla on leveä pakettihylly, mutta hansikaslokero puuttuu. Hansikaslokero on lisävaruste lisähintaan. Super Minx rekisteröitiin Suomessa viidelle kun pienempi malli Minx rekisteröitiin vain neljälle.


title: Hillman Super Minx

text: Super Minxin suuntavakavuus oli hyvä, mutta auto oli aliohjautuva. Takana on jäykkä akseli ja lehtijouset.


title: Hillman Super Minx

text: Nelisylinterisen 1 592 cm³ rivimoottorin suurin teho on 46 kW (62 hv). Suurin vääntömomentti on 11,6 kilopondimetriä SAE brutto. Autossa on neljä vaihdetta, joista 2–4 on synkronoitu ja ykkönen synkronoimaton.


title: Hillman Super Minx

text:
Hillman Super Minx kiihtyi 0–50 km/h 5,8 sekunnissa, 0–80 km/t 14,4 sekunnissa ja 0–100 km/h 24,3 sekunnissa Tekniikan Maailman (11/1962) koeajossa. Huippunopeus on 133,3 km/h.
Hillman Super Minx maksoi Suomessa vuonna 1962 1 040 000 markkaa. Värivaihtoehtoja oli kuusi, lisäksi kaksiväriyhdistelmiä oli saatavissa viisi.


title: Inkeri Tuomikoski

text: Inkeri Tuomikoski (28. maaliskuuta 1935 Tampere – 2. lokakuuta 2004 Pariisi, Ranska) oli suomalainen Ranskassa asunut filosofian maisteri ja suomentaja. Hän tunnetuin käännöstyönsä on ranskalaisen kirjailijan Marcel Proustin romaanin "Kadonnutta aikaa etsimässä" suomennos.


title: Inkeri Tuomikoski

text: Tuomikoski valmistui filosofian maisteriksi Helsingin yliopistosta vuonna 1960. Hän muutti naimisiin mentyään Ranskaan ja ehti asua myös Bagdadissa Irakissa, Montevideossa Uruguayssa ja Santiagossa Chilessä. Viimeksi hän asui Pariisissa.


title: Inkeri Tuomikoski

text: Tuomikoski käänsi kaunokirjallisuutta sekä ranskasta suomeksi että myös päinvastoin. Hän hallitsi myös espanjan kielen erinomaisesti. Tuomikoski aloitti Proustin suurromaanin suomennostyön jo 1970-luvulla ja ehti saada sen lähes päätökseen.


title: Jarkko Parikka

text: Jarkko Ilari Parikka (s. 6. syyskuuta 1997 Imatra) on suomalainen jääkiekkopuolustaja, joka edustaa SM-liigajoukkue Tampereen Ilvestä.


title: Jarkko Parikka

text: Parikka on Imatran Ketterän kasvatti. Hän siirtyi 14-vuotiaana Saimaan Pallon C-nuoriin kaudeksi 2011–2012. Kaudeksi 2013–2014 Parikkaa oltiin viemässä itävaltalaisen EC Salzburgin organisaatioon. Ennen tätä USHL-joukkue Sioux Falls Stampede varasi hänet 106. pelaajana. Parikka siirtyi kuitenkin toiseen USHL-seuraan, Des Moines Buccaneersiin. Kauden jälkeen Sibir Novosibirsk varasi hänet 128. pelaajana . Samana kesänä myös Kingston Frontenacs varasi Parikan 103. pelaajana . Hän siirtyi joukkueeseen kaudeksi 2014–2015, mutta Parikan kausi päättyi kuitenkin maaliskuussa 2015 akillesjännevamman vuoksi.


title: Jarkko Parikka

text: Kesällä 2015 Parikka päätti jättää Frontenacsin akillesjännevamman ja joukkueen ulkomaalaispelaajien jatkon puntaroinnin vuoksi. Hän siirtyi kaudeksi 2015–2016 kolmivuotisella SM-liigasopimuksella Tampereen Ilvekseen. Parikka aloitti kautensa seuran A-nuorissa. Hän teki liigadebyyttinsä 13. marraskuuta 2015 paikallisvastustaja Tapparaa vastaan. Parikka teki liigauransa avausmaalin viidennessä ottelussaan runkosarjan viimeisellä kierroksella 10. maaliskuuta 2016 KooKoota vastaan. Teemu Kesä valitsi hänet ottelun Alumnien tähtien kakkostähdeksi. Parikka pelasi kauden aikana myös kahden ottelua lainalla Mestis-joukkue Lempäälän Kisassa.


title: Jarkko Parikka

text: Varsinaisella SM-liigan tulokaskaudellaan 2016–2017 Parikka teki 57 runkosarjaottelussa tehot 1+9=10 ja kymmenessä playoff-ottelussa yhden syöttöpisteen. Syyskuussa 2017 hän teki kaksivuotisen jatkosopimuksen Ilveksen kanssa.


title: Jarkko Parikka

text: Parikka pelasi alle 18-vuotiaiden MM-kilpailuissa vuonna 2014. Hänet valittiin Sveitsiä vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2015 turnaus Parikalta jäi väliin akillesjännevamman vuoksi. Hän myös putosi viimeisten joukossa Suomen alle 20-vuotiaiden MM-joukkueesta vuoden 2017 turnaukseen. Parikka pelasi myös alle 18-vuotiaiden Ivan Hlinkan muistoturnauksessa vuosina 2013 ja 2014.


title: Jarkko Parikka

text: Parikka valittiin Pohjola-leirin tähdistökentälliseen vuonna 2012. Yhteensä hän on pelannut 20 nuorten ja 27 poikien maaottelua.


title: Liettyä Project

text: Liettyä Project on suomalainen progressiivista rock-musiikkia esittävä yhtye. Liettyä Projectin muodostavat sisarukset Minna ja Ilkka Liettyä. Minna Liettyä on nykyisin nimeltään Minna Liettyä-Tyni. Liettyä-Tyni on tehnyt musiikkia 1990- ja edelleen 2000-luvulla, mm. aviomiehensä Pekka Tynin kanssa. Ilkka Liettyä on vaikuttanut musiikkialalla ja on soittanut kitaraa esim. Minna Tyni Bandin vuoden 1995 "Navajo"- ja Kristian Meurmanin vuoden 2009 "Galaksi"-levyillä.


title: Liettyä Project

text: Yhtye on julkaissut vain yhden levyn, nimeltään "Sturm", vuonna 1986. Tiettävästi yhtyeellä olisi myös julkaisematon albumi, nimeltään "Drang". Yhtyeen tuotantoon kuuluu myös yksi vuonna 1985 julkaistu single, joka sisältää kappaleet "Tuntematon" ja "Kivaa".


title: Liettyä Project

text: Liettyä Project esiintyi myös Ylen Hittimittarissa (jakso 58), joka esitettiin helmikuussa 1988. Ohjelmassa kilpaili Liettyä Projectin kappale "Legenda", jota ei ole "Sturm"-levyllä eikä julkaistulla singlellä.


title: Liettyä Project

text: Prof-ARtin 1986 julkaisemalla "Sturm"-levyllä laulusta vastaa Minna Liettyä, kun taas Ilkka Liettyä soittaa kitaroita, koskettimia ja kolmea kappaletta lukuun ottamatta myös bassoa. Muilla kappaleilla (A4, B2, B4) bassoa soittaa Juuso Nordlund. Rummuista vastaavat sekä Arto Rautajoki että Harri Häyrynen. Lisäksi kahdella kappaleella on saksofonissa Vesa Hyrskykari. Yhdellä urkuja soittaa Safka Pekkonen ja huilua Kristiina Kallio.


title: Liettyä Project

text: Levyn A-puolella on kappaleet "Tuuli", "Spoof", "Itämeri beat" ja "Tähdelle". B-puolen biisit ovat nimeltään "Tulitikkutyttö", "Sateen satama", "Kyllästyin kerran" sekä "Sturm".


title: Eloisa-kodit

text: Eloisa-kodit on Pohjola Rakennus Oy:n erityisesti ikääntyvien tarpeisiin suunniteltu asuntorakentamisen konsepti. Eloisa-kohteet ovat taloyhtiöitä, joiden suunnittelussa on otettu huomioon senioriasumisen erityistarpeet. Tällaisia tarpeita ovat esimerkiksi paloturvallisuus: kaikissa Eloisa-asunnoissa on sprinklerit, automaattiset paloilmoittimet ja turvaliedet, jotka eivät jää vahingossa päälle.


title: Eloisa-kodit

text:
Eloisa-kotien suunnittelussa tähdätään myös esteettömyyteen: oviaukot ovat tavallista leveämpiä pyörätuolilla liikkuvia varten, ulko-ovet avautuvat automaattisesti, saunassa lauteille nousemista helpottavat kaksiportainen jakkara ja erillinen kaide. Myös esimerkiksi siivouspistorasia on sijoitettu korkeudelle, johon ulottuu kumartamatta.
Eloisa-taloissa on pyritty myös edesauttamaan yhteisöllisyyttä, joka on nouseva trendi senioriasumisessa. Jokaisessa Eloisa-talossa on asukkaiden käytettävissä kerhohuone, jossa voidaan järjestää yhteisiä ja yksityisiä tapahtumia. Myös ulkopuolinen palveluntarjoaja, esim. fysioterapeutti tai hieroja, voi pitää vastaanottoa talon asukkaille kerhotilassa.


title: Eloisa-kodit

text: Eloisa-konseptin tarkoituksena on mahdollistaa ikääntyvien omaehtoinen, yhteisöllinen asuminen pidempään. Tällöin palveluasumisen tarve siirtyy myöhemmäksi, mikä vähentää paineita kunnallisia palveluita kohtaan. Eloisa-asunnot voidaan myös muuttaa palveluasunnoiksi. Tällä tavoin kuntaan on mahdollista saada lisää palveluasuntoja ilman julkisia investointeja.


title: Erkki Kirjalainen

text: Erkki Kirjalainen (1944 – 21. joulukuuta 2008) oli suomalainen kääntäjä, joka tunnettiin erityisesti portugalilaisen kirjailijan José Saramagon teosten suomentajana. Kirjalainen oli MTV3:n palveluksessa kääntäjänä.


title: FSA

text: Lyhennettä FSA voidaan käyttää seuraavista organisaatioista:


title: Ville Järvinen

text: Ville Järvinen (s. 3. tammikuuta 1997 Tampere) on suomalainen jääkiekkopuolustaja, joka pelaa SM-liigajoukkue KooKoossa.


title: Ville Järvinen

text: Järvinen on Tampereen Ilveksen oma kasvatti. Hän sijoittui kaudella 2013–2014 tehoilla 12+25=37 koko B-nuorten SM-sarjan puolustajien pistepörssissä toiseksi edellään vain KooKoon Arttu Pelli. Metallurg Magnitogorsk varasi Järvisen 100. pelaajana . Kaudella 2014–2015 hän pelasi loukkaantumisen takia vain viisi ottelua sekä Ilveksen A- että B-nuorissa.


title: Ville Järvinen

text: Toukokuussa 2015 Järvinen teki kaksivuotisen SM-liigasopimuksen Ilveksen kanssa. Hän teki liigadebyyttinsä 16. joulukuuta 2015 paikallisvastustaja Tapparaa vastaan. Järvinen sai ottelussa jääaikaa 5.26 minuuttia. Ottelu jäi hänelle kauden 2015–2016 ainoaksi SM-liigassa. Varsinaisella tulokaskaudellaan 2016–2017 Järvinen teki 39 runkosarja- ja kymmenessä playoff-ottelussa tehot 1+4=5. Hän teki Ilveksessä liigauransa avausmaalin 8. joulukuuta 2016 vieraissa Kalevan Palloa vastaan. Järvinen pelasi kauden aikana myös 12 ottelua lainalla Mestis-joukkue Lempäälän Kisassa.


title: Ville Järvinen

text: Kaudeksi 2017–2018 Järvinen siirtyi kaksivuotisella sopimuksella KooKoohon.


title: Ville Järvinen

text: Järvinen pelasi alle 18-vuotiaiden Ivan Hlinkan muistoturnauksessa vuonna 2014. Yhteensä hän on pelannut 23 poikien maaottelua.


title: Ville Järvinen

text: Järvinen oli voittamassa myös moukarinheiton pronssia Euroopan nuorten olympiafestivaaleilla vuonna 2013.


title: N. Scott Momaday

text: Navarre Scott Momaday (s. 27. helmikuuta 1934 Lawton, Oklahoma) on yhdysvaltalainen kirjailija. Hän on kirjoittanut runokokoelmia, näytelmiä, kaunokirjallisuutta ja tietokirjallisuutta.


title: N. Scott Momaday

text: N. Scott Momaday on isänsä puolelta kiowa-intiaani. Isä Al Momaday oli taiteilija, äidistä tuli lastenkirjailija. Hän muutti vuoden vanhana perheensä kanssa kiowien luota navajo-reservaattiin New Mexicoon ja Arizonaan. Ennen 17 vuoden ikää hän oli ehtinyt asua myös apache- ja pueblo-reservaateissa.


title: N. Scott Momaday

text: N. Scott Momaday suoritti englantilaisen kirjallisuuden tohtorin tutkinnon Stanfordin yliopistossa 1963. Hänet palkittiin kaunokirjallisuuden Pulitzer-palkinnolla vuonna 1969 teoksestaan "House Made of Dawn."


title: N. Scott Momaday

text: Vuonna 2007 hänelle myönnettiin National Medal of Arts.


title: Andrea Motis

text: Andrea Motis (9. toukokuuta 1995 Barcelona, Espanja) on katalonialainen jazzlaulaja, trumpetisti, saksofonisti ja säveltäjä.


title: Andrea Motis

text: Andrea Motis kasvoi jazzmusiikin parissa ja hänen ensimmäisiä musiikillisia muistojaan ovat lastenlaulujen sijaan isän kotona soittamat jazzlevyt.


title: Andrea Motis

text: 7-vuotiaana Andrea alkoi opiskella Barcelonan Sant Andreun kunnallisessa musiikkikoulussa. Lahjakkuuden ja harjoittelun ansiosta hänestä tuli koulun johtava trumpetisti. Myöhemmin Andrea alkoi soittaa myös saksofonia.


title: Andrea Motis

text: Vuonna 2007 eli 12-vuotiaana Andrea liittyi Sant Andreu Jazz Bandiin, jota johti musiikkikoulun opettaja, jazzmuusikko Joan Chamorro. Andrea pääsi soittamaan soolo-osuuksia ja toimimaan laulusolistina. Bändin mukana Motis pääsi esiintymään ja levyttämään yhdessä useiden jazzmaailman huippumuusikoiden kanssa (mm. trumpetisti Terell Stafford, saksofonistit Jesse Davis, Scott Hamilton ja Dick Oatts, moni-instrumentalisti Scott Robinson sekä pasunisti Wycliffe Gordon). Andrea Motis jäi pois Sant Andreu Jazz Bandista vuonna 2016 täytettyään 21 vuotta.


title: Andrea Motis

text: 14-vuotiaana Andrea Motis alkoi esiintyä säännöllisesti mentorinsa Joan Chamorron yhtyeen (Joan Chamorro Trio/Quartet) solistina.


title: Andrea Motis

text: Vuonna 2011 16-vuotias Motis esiintyi Miles Davisin muistokonserttia varten kootun Miles Tribut Bandin laulusolistina. Konsertissa nauhoitettiin Sketches of Catalonia - niminen levy. Levyn nimi viittaa Davisin ja Gil Evansin vuonna 1960 julkaisemaan Sketches of Spain -levyyn.


title: Andrea Motis

text: 17-vuotiaana Motis pääsi opiskelemaan musiikkia Oriol Martorell -taidekouluun, joka sijaitsee Barcelonan Nou Barrisissa. Siellä hän kehittyi edelleen ja hioi omaa tyyliään jazzmuusikkona ja laulajana.


title: Andrea Motis

text: Vuonna 2015 hän aloitti opinnot Escola Superior de Música de Catalunya (ESMUC) -musiikkiyliopistossa Barcelonassa, pääaineenaan Jazz-trumpetti.


title: Andrea Motis

text: Nykyisin Andrea Motis esiintyy Andrea Motis & Joan Chamorro Group -nimellä. Motisin ja Joan Chamorron lisäksi yhtyeeseen kuuluvat Ignasi Terraza (piano, Hammond-urut), Josep Traver (kitara) sekä Esteve Pi (rummut).


title: Andrea Motis

text: Motis ja yhtye ovat esiintyneet Euroopan lisäksi myös mm. Latinalaisessa Amerikassa, Yhdysvalloissa ja Etelä-Afrikassa ja Japanissa. Loppuvuonna 2015 Motis & Chamorro Group esiintyi Bostonissa, Yhdysvalloissa yhdessä kuubalaisen Buena Vista Social Club -orkesterin kanssa.


title: Andrea Motis

text: Motis soittaa trumpetin sekä sopraano- ja alttosaksofonien lisäksi tenorisaksofonia sekä flyygelitorvea. Motis esiintyy satunnaisesti myös muissa kokoonpanoissa.


title: Andrea Motis

text: Ensimmäinen soololevy ilmestyi vuonna 2010 Andrean ollessa 15-vuotias. Andrea levytti sen yhdessä musiikinopettaja Chamorron ja tämän yhtyeen kanssa ja levyn nimi on "Joan Chamorro presenta Andrea Motis". Levyllä Motis laulaa tunnettuja jazz-standardeja.


title: Andrea Motis

text: Andrean toisella levyllä, "Feeling Good" (2012), soitetut trumpettisoolot olivat yhtyeen johtajan Joan Chamorron mukaan jo sataprosenttisesti Andrean omaa improvisaatiota.


title: Andrea Motis

text: Levytys "Live at Jamboree" nauhoitettiin huntikuussa 2013 kolmessa erillisessä klubikonsertissa yhdessä saksofonisti Scott Hamiltonin kanssa.


title: Andrea Motis

text: Vuonna 2014 ilmestyivät live-levyt "Motis & Chamorro Big Band" sekä "Live at Casa Fuster".


title: Andrea Motis

text: Vuonna 2015 ilmestyi levy ""Live at Palau de la Musica"". Se tallennettiin 1.6.2013 Barcelonassa, Katalonian musiikkipalatsissa pidetyssä konsertissa jossa Andrea Motis & Joan Chamorro group esiintyi yhdessä Vallesin sinfoniaorkesterin kanssa.


title: Andrea Motis

text:
Helmikuussa 2017 ilmestyi sooloalbumi "Emotional Dance". Levy on ensimmäinen joka on julkaistu yksin Motisin nimellä ja jolla kuullaan myös hänen omia sävellyksiään. Motis & Chamorro Quintetin lisäksi Levyllä esiintyvät mm. Yhdysvaltalaiset saksofonistit Scott Robinson ja Joel Frahm, vibrafonisti Warren Wolf sekä Espanjalainen saksofonisti Perico Sambeat.
Bandcamp:


title: Andrea Motis

text: Youtube:


title: Anti-Corn-Law-League

text: Anti-Corn-Law-League oli englantilainen viljatulleja vastustanut, täydellistä vapaakauppajärjestelmää puolustanut yhdistys. Sen perustaja ja johtaja oli Richard Cobden. Yhdistys perustettiin Manchesterissa vuonna 1838, ja vuonna 1839 sen toiminta laajeni maanlaajuiseksi ja se otti itselleen nimen "Anti-Corn-Law-League". Yhdistyksen jäsenet olivat enimmäkseen yrittäjiä, erityisesti Lancashiren puuvillatehtailijoita. He toivoivat, että suurtilallisia hyödyttäneiden viljatullien poistamisen jälkeen voitaisiin pienentää työpalkkoja, ja työväki tämän johdosta taas pysyi siitä erillään.


title: Anti-Corn-Law-League

text: Vuonna 1846 yhdistyksen tavoite toteutui, kun Britannian viljatulleista luovuttiin. Vuonna 1849 yhdistys lopetti toimintansa.


title: RN Gabbiano

text: RN Gabbiano () oli Italian kuninkaallisen laivaston vuonna 1942 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Gabbiano

text: Alus tilattiin Vottrista Cerusalta. Sen köli laskettiin 14. tammikuuta 1942 ja alus laskettiin vesille 23. kesäkuuta. Alus liitettiin laivastoon vielä samana vuonna 3. lokakuuta.


title: RN Gabbiano

text: Alus liitettiin palvelukseen otettaessa 3. sukellusveneentorjuntaryhmän 1. korvettilaivueeseen, joka oli sijoitettuna Trapaniin. Alus oli tammikuusta 1943 saattuepalveluksessa suojaten Tunisiaan matkanneita saattueita. Ennen Italian antautumista se oli tehnyt kaikkiaan 102 erilaista tehtävää, joista kahdeksantoista sukellusveneentorjunta- ja 22 saattuetehtäviä. Alus osallistui "HMS Sahibin" tuhoamiseen. Sodan aikana alus matkasi kaikkiaan 14 383 mailia eli luokkansa pisimmän matkan.


title: RN Gabbiano

text: Italian antautuessa alus oli Palermossa ja se joutui karkottamaan neljä saksalaista alusta ennen pääsyään Maltalle. Alus suojasi tämän jälkeen Bizertan ja Algerin välisiä saattueita.


title: RN Gabbiano

text: Alus poistettiin laivastoluettelosta 1974.


title: Lapin kultaryntäykset

text: Lapin kultaryntäykset olivat Suomen Lapissa 1800- ja 1900-luvulla tapahtuneita suuria kultaryntäyksiä. Ensimmäinen muutaman vuoden kestänyt ryntäys nähtiin 1870-luvulla Ivalojoella, vuonna 1934 löydettiin kultaa Sodankylän Tankavaarasta, ja seuraava suuri kultaryntäys alkoi heti toisen maailmansodan jälkeen Inarin Lemmenjoella. Kevään ja kesän 1870 aikana Ivalojoelle vaelsi etelästä 500 kullankaivajaa, joista osa myös rikastui. Lemmenjoella sodan jälkeen oli parhaimmillaan noin sata kaivajaa.


title: Lapin kultaryntäykset

text: Kullan löytymisen lisäksi Lapin kultaryntäykset ovat edistäneet Suomen Lapin tunnettuutta, kartoitusta, infrastruktuuria ja matkailutoimintaa. Kultaryntäyksistä on lisäksi tullut aihe suomalaiseen kirjallisuuteen ja elokuvaan.


title: Lapin kultaryntäykset

text: Varhaisimmat tiedot Lapin kullasta on esittänyt Olaus Magnus "Carta Marinassa" 1539, jossa on merkintä Pohjolassa sijaitsevasta kultakaivoksesta. Saksalainen kaivosasiantuntija Georgius Agricola paikansi sen teoksessaan "De Veteribus et Novis Metallis" (1546) Finnmarkeniin.


title: Lapin kultaryntäykset

text: Seuraavat tunnetut kultalöydöt tehtiin Keminmaalla vuonna 1836, jolloin nimismies Johan Gustaf Bucht löysi Laurilan talon maalta Kemijoen suulta malmikiven, jossa todettiin oleva kultaa. Pala näytettä on Geologisen tutkimuslaitoksen kokoelmissa. Tämä oli alkuna valtion järjestelmälliselle kullanetsinnälle Pohjois-Suomessa, mutta tuloksettomana se lopetettiin 1850. Lapin kallioperästä oli jo aikaisemmin löydetty vähäisiä kultapitoisia juonteita.


title: Lapin kultaryntäykset

text: 1860-luvun puolivälissä norjalainen geologi Tellef Dahll tutki Tenojoen vesistöä ja havaitsi useassa paikassa merkkejä kullasta. Lupaavimmat löydöt olivat joen Suomen puoleisella rannalla, ja hän ilmoittikin löydöistään Suomen suuriruhtinaskunnan viranomaisille.


title: Lapin kultaryntäykset

text: Suurten nälkävuosien aikana kesällä 1868 Suomen vuorihallitus päätti Dahllin havaintojen perusteella lähettää Lappiin tutkimusretkikunnan etsimään kultaa. 14-henkisen retkikunnan johtajana oli silloinen Suomen Rahapajan apulaisjohtaja vuori-insinööri Conrad Lihr, jota on myöhemmin kutsuttu myös Lapin kullan löytäjäksi. Retkikunnan työ oli tuloksetonta, mutta Lihr palkattiin yksityisin varoin jatkamaan etsintöjä. Sitä etsittiin muun muassa Ounasjoelta, Utsjoelta ja Kaamasjoelta, kunnes merkittävänä pidettävä löytö viimein tehtiin syyskuun puolivälissä Ivalojoen Nulkkamukasta. Esiintymä osoittautui niin lupaavaksi, että Suomen senaatti päätti säätää uuden asetuksen Lapissa tapahtuvasta kullan etsinnästä ja huuhdonnasta. Siitä odotettiin pelastusta nälkävuosista toipuvalle maalle ja sen kituvalle kansantaloudelle.


title: Lapin kultaryntäykset

text: Lapin kullanetsintä kytkettiin aikakauden kansallisromantiikkaan ja suomalaisuusaatteeseen, esimerkiksi professori Julius Krohn vertasi "Suomen Kuvalehteen" kirjoittamissaan arteikkeleissa Lapin kullankaivajia "Kalevalan" sankareihin.


title: Lapin kultaryntäykset

text: Teno- ja Ivalojoen kultalöytöjen jälkeen Lapin jokivarret rauhoitettiin väliaikaisella asetuksella, kunnes varsinainen kullanetsintää ja -kaivuta koskeva laki saatiin aikaan. Sen valmisteluun liittyi poliittista taistelua, painostusta ja erilaisia riitoja, mutta uusi asetus astui lopulta voimaan keisari Aleksanteri II:n vahvistamana huhtikuussa 1870. Se kumosi hallitsijan vanhan etuoikeuden jalometalleihin ja antoi luvan kullanetsintään juutalaisia lukuun ottamatta jokaiselle hyvämaineiselle Venäjän keisarikunnan ja Suomen suuriruhtinaskunnan miehelle. Laki kuitenkin määräsi etsimiselle ja kaivulle niin korkeat lupamaksut ja verot, ettei tavallisella kansalaisella ollut käytännössä juurikaan mahdollisuuksia valtauksen hankkimiseen. Venäläiset suurliikemiehet puolestaan yrittivät saada yksinoikeuden Lapin kultaan lupaamalla vastineeksi puolen miljoonan hopearuplan talletuksen Suomen Pankkiin.


title: Lapin kultaryntäykset

text: Ivalojoen kulta-alue syntyi Ivalojoen ja Sotajoen yhtymäkohdan ympäristöön, jonne valtio rakennutti kevättalvella 1870 niin sanotun Kultalan kruunun stationin. Se oli kaivuta valvoneiden viranomaisten tukikohta, jossa jaettiin etsintälupia ja valtauskirjoja sekä lunastettiin kullankaivajien tekemät löydöt. Lisäksi lähistölle avattiin kapakka. Kullanetsintä alueella oli kuitenkin aloitettu jo edellisenä kesänä, jolloin senaatti oli myöntänyt Jakob Ervastille, Nils Lepistölle ja Edvard Björkmanille erikoisluvan ennen varsinaisen asetuksen voimaantuloa. Syyskesällä 1869 miehet löysivät Saariporttikosken rannalta yli kaksi kiloa kultaa. Valtion työntekijöitä Kultalassa oli alkuvuosina vajaat 40. Valvojaksi nimitettiin Lapin kruununvouti Conrad Planting, joka teki myös oman, myöhemmin pitkiin riitoihin johtaneen valtauksen. Teknisistä asioista puolestaan vastasi vuorimestari Anders Ferdinand Thoreld, jonka apuna toimi aluksi vuoden 1868 retkikuntaa johtanut Conrad Lihr. Kullankaivajien, virkamiesten ja irtoväen määrä Kultalassa oli parhammillaan jopa 600 henkeä, mikä oli tuon ajan Lapissa poikkeuksellisen suuri yhteisö.


title: Lapin kultaryntäykset

text: Kevään ja kesän 1870 aikana Ivalojoelle vaelsi Rovaniemen kautta noin 500 miestä, jotka kulkivat satojen kilometrien pituisen matkan joko hiihtäen, kävellen tai veneellä. Heistä vain 19 varakkainta sai ensimmäisenä kesänä oman valtauksen eli niin sanotun ”tehdaspiirin”. Loput jäivät työskentelemään heidän valtauksilleen pienellä päiväpalkalla ja tekivät 11 tunnin työpäiviä kuutena päivänä viikossa. Suurimmilla valtauksilla saattoi työskennellä jopa 30–40 miestä. He asuivat alkeellisissa hirsirakennuksissa, teltoissa tai laavuissa.


title: Lapin kultaryntäykset

text: Yksi menestyneimmistä kaivajista oli kuopiolainen Frans Björklund, jonka valtaukselta löydettiin kesän 1871 aikana yli kymmenen kiloa kultaa. Hänen palkkalistoillaan oli 28 miestä ja yksi nainen. Muita Ivalojoella rikastuneita olivat ainakin rovaniemeläistä Ruikan sukua edustanut Tuomas Matinpoika Ruikka, jonka johtama retkikunta kaivoi myös yli kymmenen kiloa kultaa, ja niin ikään Rovaniemeltä kotoisin ollut Matti Korva, jonka saalis viiden vuoden aikana oli yli 15 kiloa kultaa. Ivalojoen kultaryntäykseen osallistui myös useita suomalaisia ja venäläisiä liikemiehiä, heidän joukossaan olivat muun muassa helsinkiläiset Robert Ullner ja Fredrik Ekberg.


title: Lapin kultaryntäykset

text: Kullankaivuta värittivät suurimman ryntäyksen ajan lukuisat valtauksiin liittyvät riidat, joihin Oulun läänin maaherra Georg von Alfthan joutui puuttumaan ja joita puitiin myös oikeudessa. Osapuolina oli Jakob Ervastin, Nils Lepistön ja Conrad Plantingin lisäksi torniolainen kauppias Karl Adolf Govenius. Kultaryntäys vaati myös lukuisia kuolonuhreja, joista suurin osa hukkui Ivalojokeen. Pahin onnettomuus nähtiin toukokuussa 1872, kun kuusi miestä hukkui heitä kuljettaneen veneen kaatuessa Surmakönkään koskessa.


title: Lapin kultaryntäykset

text: Suuren alkuinnostuksen jälkeen kiinnostus Ivalojoen kultaan hiipui nopeasti jo muutaman vuoden aikana. Kullanetsintämaksut jouduttiin puolittamaan kolmen vuoden kuluttua uuden lain voimaanastumisesta ja 1874 annettiin venäläisten painostuksesta erikoismääräykset Tenojoen kullankaivusta. Vuotta myöhemmin uusittiin koko asetus Lapin kullanetsinnästä, jolloin maksuja edelleen alennettiin ja samalla valtausten kokoa pienennettiin. Kultalan ympäristö hiljeni jo 1870-luvun loppuun mennessä ja 1880-luvun alussa sen päärakennus muutettiin Helsingin yliopiston revontulitutkimuksen käyttöön. Professori Selim Lemströmin johtama retkikunta tutki Kultalassa revontulia vuosina 1882–1884. Lopullisesti se suljettiin vuonna 1900. Nykyään Kultalan päärakennus ympäristöineen on matkailukohteena ja paikalla on lisäksi muun muassa Metsähallituksen ylläpitämä autiotupa. Ivalojoen kulta-alue on myös yksi Museoviraston inventoimista valtakunnallisesti merkittävistä rakennetuista kulttuuriympäristöistä.


title: Lapin kultaryntäykset

text: Lapin kullankaivun erityislaki kumottiin lopulta marraskuussa 1883, jolloin se korvattiin uudella koko suuriruhtinaskunnan kattavalla kaivos- ja valtauslailla. Jäljelle jääneet kaivajat siirtyivät kultamäärien pienentyessä aluksi Ivalojoelta Palsinojalle ja Sotajoelle sekä sieltä edelleen 10–15 kilometriä itään Laanilan kylän alueelle. Vuosisadan vaihteeseen tultaessa kullankaivuta harjoittivat enää lähinnä paikalliset asukkaat, ja heidänkin vuotuinen saaliinsa jäi yleensä alle viiden kilon. Samaan aikaan perustettiin kolme kultayhtiötä, jotka aloittivat Laanilassa malminlouhinnan. Toiminta oli kuitenkin kannatamatonta, ja lopulta yhtiöt lopettivat toimintansa.


title: Lapin kultaryntäykset

text: Suomen itsenäistymisen jälkeen Ivalojoella nähtiin vielä yksi suurisuuntainen yritys, kun Oy Ivalojoki Ab aloitti koneellisen kullanhuuhdonnan. Sen asiantuntijoina ja osakkaina olivat muun muassa Helsingin yliopiston geologian ja mineralogian professori Pentti Eskola ja myöhemmin Geologisen tutkimuslaitoksen ylijohtajana toiminut geologi Aarne Laitakari. Yhtiön toiminta päättyi kuitenkin konkurssiin jo vuoden kuluttua. 1920-luvun puolivälissä tamperelaisten liikemiesten perustama Lapin Kulta Oy yritti käynnistää samanlaista projektia, mutta sen varat loppuivat jo ennen kaivun aloittamista.


title: Lapin kultaryntäykset

text: Sodankylän Tankavaaran kultaesiintymä löydettiin kesällä 1934. Saamelainen Aslak Peltovuoma väitti nähneensä unen, jossa vanha mies osoitti hänelle, mistä kultaa olisi löydettävissä. Purnumukan lapinkylän asukkaan kaivoivat ensimmäisenä kesänä kultaa Tankajoen sivupurojen Lauttaojan ja Hopiaojan varrelta. Seuraavana keväänä Purnumukan kylän päällikkö Niila Hirvasvuopio ryhtyi hankkimaan itselleen virallista valtausta, jonka hän lopulta marraskuussa saikin. Samalla tieto Tankavaaran kullasta levisi ulkopuolisten tietoon ja paikasta kiinnostui lukuisia kullanetsijöitä, joita tuli myös Suomen ulkopuolelta.


title: Lapin kultaryntäykset

text: Kesällä 1935 ruotsalainen kaivosyhtiö Boliden teki valtauksen vapaaherra Lorentz Silfverhjelmin nimissä, ja vuotta myöhemmin se tuotti kultaa jo niin paljon, että paikalle haettiin kaivospiiriä. Saksalainen arkkitehti Werner Thiede saapui Tankavaaraan loppukesällä 1936 ja haki valtausta helsinkiläisen asianajajansa avulla. Boliden ja Thieden lisäksi samoista alueista oli kiinnostunut myös suomalaiset seikkailijat Otto Ville Itkonen ja Erik Mattson, joille kauppa- ja teollisuusministeriö loppulta myönsikin 20 valtausta. Niistä yksi sijaitsi Hopiaojalla ja loput 19 Hirvasvuopiossa, josta Boliden oli aikaisemmin kaivanut kultaa. Samalla miehet perustivat toimintaansa varten Tankavaara Oy:n.


title: Lapin kultaryntäykset

text: Tankavaarassa kultaa löytyi Ivalojoesta poiketen myös moreenista eikä vain sorasta tai hiekasta. Lisäksi alueelta löytyi runsaasti mustaa rautamineraalia hematiittia, jonka pitoisuus oli noin gramma kultaa tonnissa. Suurin Tankavaarasta kaivettu hippu löydettiin vuonna 1950. Se oli kooltaan 183 grammaa.


title: Lapin kultaryntäykset

text: Kauppa- ja teollisuuministeriön vuonna 1937 tekemän päätöksen jälkeen Werner Thiede käytti kaikki lailliset keinot valtausten saamiseksi itselleen ja jatkoi kullanetsintää Tankavaarassa Itkoselle ja Mattsonille myönnetyistä valtauksista huolimatta. Toiminta johti riitoihin ja jopa tappeluihin, jotka huipentuivat kesällä 1939 Thieden pidätykseen ja maastakarkotukseen. Valtauksensa hän oli ehtinyt siirtää helsinkiläiselle arkkitehdille Ragnar Kruskopfille, mutta ne siirrettiin kuitenkin Itkosen ja Mattsonin hallintaan.


title: Lapin kultaryntäykset

text: Sotavuosina riidat Tankavaarassa jatkuivat, kun paikalle saapui lukuisia uusia kaivajia, kuten Thieden vanhoilla valtauksissa kaivun aloittanut Reino Lehtinen, helsinkiläinen Kullervo Korhonen ja Lapissa jo vuodesta 1927 lähtien vaikuttanut Max Peronius. Werner Thiede puolestaan oli sota-aikana natsi-Saksan armeijan palveluksessa Pohjois-Norjassa, josta hän kesällä 1944 siirtyi Tankavaaraan saksalaisten rakentaessa paikalle Schutzwall-puolustuslinjaa. Saksalaisjoukkojen myöhemmin vetäytyessä Thiede piti huolen, että kaikki Itkosen omistamat rakennukset, valtaukset ja työmaat räjäytettiin. Hänen paikalle itse rakentamansa kämppä sen sijaan on edelleen pystyssä.


title: Lapin kultaryntäykset

text: Sotavuosien jälkeen kaivutoiminta Tankavaarassa jatkui vilkkaana. Saksalaisten alueelle jättämän sotamateriaalin vuoksi nahtiin myös onnettomuuksia, esimerkiksi Max Peronius kuoli Hopiajoella elokuussa 1946 panssarimiinan räjähtäessä. Vuosina 1948–1949 Geologinen tutkimuslaitos teki Vuotsossa ja Tankavaarassa kenttätutkimuksia, ja professori Esa Hyypän aloitteesta laaja alue Tankavaaran ympäristöstä otettiin valtioneuvoston päätöksellä valtion haltuun vuonna 1950. Tämän jälkeen Tankavaarassa tehtiin pelkästään tutkimustoimintaa lähes koko 1950-luvun ajan. Seuraavan vuosikymmenen lopulla vanhat Lemmenjoen kullankaivajaveteraanit Yrjö Korhonen ja Niilo Raumala käynnistivät matkailutoimintaa hiljentyneessä Tankavaarassa. Kesällä 1970 avattiin matkailijoille tarkoitettu kullanhuuhtomo, josta sai alkunsa Tankavaaran matkailu- ja museokeskus. Nykyään alueella on ravintola- ja majoituspalveluiden lisäksi muun muassa Kultamuseo.


title: Lapin kultaryntäykset

text: Inarin Lemmenjoelta etsittiin kultaa ensimmäisen kerran jo Ivalojoen kultaryntäyksen yhteydessä vuonna 1870, jolloin muun muassa helsinkiläisellä liikemiehellä Johan Tallgrenilla oli etsintälupa alueelle. Seuraava ryntäys nähtiin 1902, kun Lemmenjoelle tehtiin 65 valtausta. Kultaa ei kuitenkaan löytynyt merkittäviä määriä ennen syksyä 1945, jonka jälkeen varsinainen Lemmenjoen kultaryntäys alkoi. Lemmenjoen kullan löysivät Inarinjoen varrella asuneet veljekset Uula, Veikko ja Niilo Ranttila, jotka onnistuivat muutaman päivän aikana keräämään noin 30 grammaa kultahippuja. Vilkkaimmillaan Lemmenjoen kultaryntäys oli vuosina 1949–1951, jonka jälkeen se hiipui nopeasti. Parhaimmillaan paikalla oli noin sata kaivajaa, joiden yhteinen saalis oli useita kymmeniä kiloja kultaa. Yksi valtaus käsitti 150×600 metrin kokoisen alueen. Vuoden 1932 kaivoslain mukaan valtaus oli voimassa vain kolme vuotta, jonka jälkeen se muuttui kaivospiiriksi. Samalla valtion perimä maksu monikertaistui, minkä vuoksi kullankaivajat yleensä jättivät valtauksensa kolmen vuoden jälkeen.


title: Lapin kultaryntäykset

text: Lemmenjoen kullankaivu ei tapahtunut varsinaisesti Lemmenjoesta, vaan sen lukuisista pienistä sivupuroista, jotka nousevat ylös tuntureille. Niistä tunnetuin on Morgamoja, jonka varrelle kullankaivajat Heikki Kokko, Jukka Pellinen, Jaakko Isola ja Kullervo Korhonen vuonna 1949 rakensivat niin sanotun Morgamin Kultalan eli Pellisen kämpän. Siitä muodostui kullankaivajien tukikohta, jossa toimi muun muassa posti, kauppa ja kahvila. Samana kesänä paikalla perustettiin myös Lapin Kullankaivajain Liitto. Läheisen Jäkäläpään tunturin laella toimi pienkoneita varten rakennettu lentokenttä, jonka kautta hoidettiin kullankaivajien huoltoa.


title: Lapin kultaryntäykset

text: Vuonna 1951 Kullervo Korhonen aloitti Lemmenjoella ensimmäisenä koneellisen kaivun, mutta kullan maailmanmarkkinahinnan romahtamisen takia kokeilu jäi lyhytaikaiseksi. Tämän jälkeen alueella oli muutamia kullankaivajia läpi 1950–1960-lukujen, mutta toiminta vilkaistui uudelleen vasta 1970-luvun alussa, jolloin konekaivu pääsi jälleen vauhtiin. Vuonna 1956 perustettiin Lemmenjoen kansallispuisto, johon myös kullankaivajien alueet liitettiin viistoista vuotta myöhemmin.


title: Lapin kultaryntäykset

text: Kullankaivu jatkuu Lemmenjoella edelleen, muuta Morgamojan sijasta uudeksi keskuspaikaksi on muodostunut Miessijoki, jonka ympäristöön koneellinen kullankaivu on keskittynyt. Pellisen kämpän tilalla on Metsähallituksen autiotupa. Vuonna 2013 alueella oli noin viitisenkymmentä valtausta tai kaivospiiriä ja parikymmentä aktiivista kaivajaa. Heidän keskimääräinen vuosittainen saaliinsa on hieman yli 20 kiloa kultaa. Kaivoslain uudistuksen yhteydessä 2011 koneellinen kullankaivu päätettiin kieltää kymmenen vuoden vuoden siirtymäajan jälkeen vuonna 2021. Tämän jälkeen kaivuta saa tehdä enää käsin ja enintään neljä vuotta voimassa olevilla luvilla.


title: Lapin kultaryntäykset

text: Ivalojoen kultaryntäyksen ansiosta aikaisemmin tuntematon erämaa-alue nousi koko suuriruhtinaskunnan tietoisuuteen. Samalla myös kokonaiskuva Lapista selkiytyi, kun kullanetsinnän vuoksi aloitettiin koko maakunnan tarkka kartoittaminen. Keväällä 1870 maanmittari Petter Wilhelm Aurén komennettiin kartoittamaan Inarin pitäjä ja Ivalojoen laakso. Kullankaivu aloitti myös Suomen geologisen kartoituksen, kun Anders Mauritz Jernström teki Lapissa laajoja kenttätutkimuksia ja laati niiden pohjalta maan ensimmäisen geologisen kartan vuonna 1874. Vuosisadan vaihteessa kultayhtiö Prospektor julkaisi erittäin yksityiskohtaisia karttoja Sodankylän pohjoisosasta, Laanilasta ja Saariselästä. Nykyisen valtatie 4:n linjaus puolestaan perustuu yhtiön 1900-luvun alussa rakentamaan kärrytiehen, joka kulki Sodankylästä Ivaloon Vuotson eteläpuolitse. 1920-luvun alussa Prospektorin johtokunnan puheenjohtaja August Ramsay aloitti matkailutoimintaa Lapissa ja Petsamossa saadakseen korvausta tuottamattomaksi osoittautuneen kullankaivun aiheuttamille tappioille. Inarista vetätytyneet kaivosyhtiöt jättivät jälkeensä myös lukuisan määrän erilaisia maanteitä, siltoja ´ja rakennuksia, kuten myös uusia asukkaita.


title: Lapin kultaryntäykset

text: Lapin kultaryntäykset jättivät jälkensä myös suomalaiseen kulttuuriin. Kirjallisuutta edustaa muun muassa eräkirjailiija Arvo Ruonaniemen tuotanto ja maalauksissaan Lapin kullankaivuta on kuvannut Sodankylän Sompiolta kotoisin ollut naivisti Andreas Alariesto.


title: Lapin kultaryntäykset

text: Tunnetuimpia elokuvia ovat Jorma Nortimon ohjaama "Rovaniemen markkinoilla" (1951) sekä Åke Lindmanin "Lapin kullan kimallus" (1999). Niistä ensin mainittu sijoittuu 1940–1950-lukujen vaihteeseen ja jälkimmäinen kertoo Ivalojoen 1870-luvun kultaryntäyksen tapahtumista. Myös Aarne Tarkaksen ohjaamien "Villi Pohjola" -sarjan elokuvien ja vuonna 1997 valmistuneen "Kummeli Kultakuume" -komedian juonet liittyvät Lapin kullanetsintään.


title: RN Procellaria

text: RN Procellaria () oli Italian kuninkaallisen laivaston vuonna 1942 valmistunut Gabbiano-luokan korvetti.


title: RN Procellaria

text: Alus tilattiin Vottrista Cerusalta. Sen köli laskettiin 14. tammikuuta 1942 ja alus laskettiin vesille 24. syyskuuta. Alus liitettiin laivastoon vielä saman vuoden lopulla 29. marraskuuta.


title: RN Procellaria

text: Alus liitettiin palvelukseen otettaessa 1. korvettilaivueeseen. Komentajakapteeni Volpen päällikkyydessä ollut alus upposi 31. tammikuuta 1943 ajettuaan "HMS Welshmanin" edellisenä päivänä Tunisianlahden ja Sisilian välille laskemaan miinakenttään.


title: RN Cormorano

text: RN Cormorano () oli Italian kuninkaallisen laivaston vuonna 1943 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Cormorano

text: Alus tilattiin Vottrista Cerusalta. Sen köli laskettiin 14. tammikuuta 1942 ja alus laskettiin vesille vielä samana vuonna 20. syyskuuta. Alus liitettiin laivastoon 6. maaliskuuta 1943.


title: RN Cormorano

text: Alus liitettiin 2. korvettilaivueeseen. Se ampui 21. elokuuta alas torpedopommittajan. Italian antautuessa alus oli Bastiassa. Matkalla Elballe Portoferraioon alus upotti Saksan laivaston sukellusveneidentorjunta-aluksen ja kaksi moottorilauttaa. Alus oli Maltalla ja myöhemmin Tarantossa suojaten liittoutuneiden saattueita.


title: RN Cormorano

text: Alus poistettiin laivastoluettelosta 1971.


title: RN Pellicano (1943)

text: RN Pellicano () oli Italian kuninkaallisen laivaston vuonna 1943 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Pellicano (1943)

text: Alus tilattiin Vottrista Cerusalta. Sen köli laskettiin 14. tammikuuta 1942 ja alus laskettiin vesille 12. helmikuuta 1943. Alus liitettiin laivastoon reilua kuukautta myöhemmin 15. maaliskuuta.


title: RN Pellicano (1943)

text: Alus liitettiin Napoliin sijoitettuun 1. korvettilaivueeseen, jonka mukana se teki 39 tehtävää. Alus oli 15. syyskuuta alkaen kaksi viikkoa Maltalla ja sen jälkeen Tarantossa.


title: RN Pellicano (1943)

text: Alus poistettiin laivastoluettelosta 1969.


title: RN Cicogna

text: RN Cicogna () oli Italian kuninkaallisen laivaston vuonna 1923 vesillelaskettu Gabbiano-luokan korvetti.


title: RN Cicogna

text: Alus tilattiin Genovasta Ansaldolta, missä köli laskettiin 15. kesäkuuta 1942. Alus laskettiin vesille vielä samana vuonna 12. lokakuuta ja liitettiin laivastoon 11. tammikuuta 1943.


title: RN Cicogna

text: Alus liitettiin Trapanissa 1. korvettilaivueeseen. Se upotti 14. maaliskuuta syvyyspommein sukellusvene "HMS Thunderboltin". Alukseen osui sen ollessa ankkurissa Messinassa pommi, joka sytytti aluksen tuleen. Aluksen pelastamiseksi se ajettiin matalikolle. Aluksen hylky upotettiin Sisilian evakuoinnin yhteydessä.


title: RN Folaga

text: RN Folaga () oli Italian kuninkaallisen laivaston vuonna 1943 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Folaga

text: Alus tilattiin Genovasta Ansaldolta. Sen köli laskettiin 15. kesäkuuta 1942 ja alus laskettiin vesille vielä samana vuonna 14. marraskuuta. Alus liitettiin laivastoon 16. helmikuuta 1943.


title: RN Folaga

text: Alus sijoitettiin Tyrrhenianmerellä operoivaan 2. korvettilaivueeseen. Se osallistui 44 sukellusveneentorjuntapartioon ja yhteentoista saattuetehtävään. Alus osallistui 18. elokuuta sukellusvene "HMS Saracenin" upottamiseen. Italian antauduttua alus suojasi liittoutuneiden saattueita Etelä-Italian merialueilla.


title: RN Folaga

text: Alus poistettiin laivastoluettelosta 1. elokuuta 1965.


title: Yksinäinen ratsastaja (vuoden 1947 elokuva)

text: Yksinäinen ratsastaja ("Pursued", myös nimellä Vainottu) on Raoul Walshin ohjaama yhdysvaltalainen lännenelokuva vuodelta 1947.


text: Elokuva yhdistää lännenelokuvan, film noirin ja psykologisen melodraaman tyylikeinoja. Siinä aikuistunut Jeb (Robert Mitchum) kärsii lapsuuden traumastaan: koko hänen muu perheensä surmattiin kun hän oli pieni, ja hänet otti kasvattipojakseen leskirouva Callum. Jebiä kohti ammutaan hänen ollessa ratsastamassa, ja rouva Callum epäilee lankonsa sekaantuneen asiaan ja asian liittyvän vuosikymmenten takaiseen surmayöhön.


title: RN Ibis

text: RN Ibis () oli Italian kuninkaallisen laivaston vuonna 1943 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Ibis

text: Alus tilattiin Genovasta Ansaldolta. Sen köli laskettiin 18. kesäkuuta 1942 ja alus laskettiin vesille vielä saman vuoden lopulla 12. joulukuuta. Alus liitettiin laivastoon 3. maaliskuuta 1943.


title: RN Ibis


title: RN Gru

text: RN Gru () oli Italian kuninkaallisen laivaston vuonna 1943 valmistunut Gabbiano-luokan korvetti. Toisen maailmansodan jälkeen alus jatkoi palvelustaan uudelleen luoduissa Italian merivoimissa Marina Militaressa.


title: RN Gru

text: Alus tilattiin Genovasta Ansaldolta. Sen köli laskettiin 5. heinäkuuta 1942 ja alus laskettiin vesille vielä saman vuoden lopulla 23. joulukuuta. Alus liitettiin laivastoon 29. huhtikuuta 1943.


title: RN Gru

text: Alus poistettiin laivastoluettelosta 1971.


title: RN Antilope

text: RN Antilope () oli Italian kuninkaallisen laivaston vuonna 1942 valmistunut Gabbiano-luokan korvetti.


title: RN Antilope

text: Alus tilattiin Livornosta Odero-Terni-Orlandolta. Sen köli laskettiin 20. tammikuuta 1942 ja alus laskettiin vesille 9. toukokuuta. Alus liitettiin laivastoon vielä samana vuonna 11. marraskuuta.


title: RN Antilope

text: Saksalaiset valtasivat aluksen 1943 liittäen sen laivastoonsa nimellä "Uj6082". Alus löydettiin sodan päätyttyä miehistönsä upottaman.


title: RN Gazella

text: RN Gazella () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Gazella

text: Alus tilattiin Livornosta Odero-Terni-Orlandolta. Sen köli laskettiin 22. tammikuuta 1942 ja alus laskettiin vesille samana vuonna 9. toukokuuta. Alus liitettiin laivastoon 6. helmikuuta 1943.


title: RN Gazella

text: Alus upposi osuttuaan miinaan 5. elokuuta 1943.


title: Vinyylibromidi

text: Vinyylibromidi eli bromieteeni (CHBr) on bromattuihin alkeeneihin kuuluva orgaaninen yhdiste. Yhdistettä käytetään polymeerien ja muiden orgaanisten yhdisteiden synteesiin.


title: Vinyylibromidi

text: Bromieteeni on huoneenlämpötilassa väritöntä kaasua. Se voidaan nesteyttää suhteellisen helposti värittömäksi nesteeksi. Ominaishajultaan yhdiste on pistävää. Vinyylibromidi on käytännöllisesti katsoen veteen liukenematonta, mutta liukenee orgaanisiin liuottimiin kuten etanoliin, dietyylieetteriin, asetoniin, kloroformiin ja bentseeniin. Vinyylibromidi ärsyttää voimakkaasti ihoa, silmiä ja hengitysteitä ja on karsinogeeninen yhdiste. Yhdiste on luokiteltu syöpävaaraa aiheuttavaksi kemikaaliksi.


title: Vinyylibromidi

text: Vinyylibromidia voidaan valmistaa kuivan vetybromidin ja etyynin välisellä reaktiolla tai kuumentamalla 1,2-dibromietaania natriumhydroksidin vesiliuoksen kanssa.


title: Vinyylibromidi

text: Vinyylibromidia käytetään polymeerien, erityisesti modakryylikuitujen, palonestoaineina käytettävien yhdisteiden ja polymeerien valmistamiseen. Siitä voidaan valmistaa polyvinyylibromidia ja sitä käytetään myös komonomeerina vinyyliasetaatin, maleiinihapon tai maleiinianhydridin kanssa. Vinyylibromidin ja vinyylikloridin kopolymeeriä käytetään kankaiden päällystämiseen. Lisäksi vinyylibromidia voidaan käyttää myös eräiden lääkkeiden valmistuksessa.


title: Viiden pennin leffa

text: Viiden pennin leffa ("Nickelodeon") on Peter Bogdanovichin ohjaama brittiläis-yhdysvaltalainen komediaelokuva vuodelta 1976. Sen pääosia näyttelevät Ryan O’Neal, Burt Reynolds ja Tatum O’Neal.


title: Viiden pennin leffa

text: Mykkäelokuvien aikakauden alkuvaiheista kertova komedia perustuu erittäin löyhästi Cecil B. DeMillen elämän varhaisvaiheisiin.


title: Viiden pennin leffa

text: "Video-oppaassa" vuodelta 1994 Bello Romano antaa puheliaaksi kuvaamalleen elokuvalle kolme tähteä viidestä, mikä vastaa sanallista arviota ”hyvä”.


title: OTO Melara

text: OTO Melara on italialainen puolustusteollisuusyritys, jolla on tuotantolaitokset Bresciassa ja La Speziassa. Yrityksen tuotteita ovat olleet toisen maailmansodan jälkeen erityisesti 76 millimetrin laivatykit, joka käytössä 53 laivastossa ja yli 1 000 aluksessa.


title: OTO Melara

text: Brittiläiset Vickers ja Armstrong aloittivat yhteisyrityksen Ternin terästehtaan kanssa vuonna 1905. Uusi yhtiö sai nimekseen Vickers-Terni, jonka tehdas valmistui Melaraan La Speziaan. Tehtaalla suunniteltiin, kehitettiin ja valmistettiin aseita erityisesti Italian kuningaskunnan maavoimille ja laivastolle.


title: OTO Melara

text: Ensimmäisessä maailmansodassa yritys valmisti pääosan Italian asevoimien kalustosta, mutta sodan jälkeinen aseiden tarpeen väheneminen pakotti yrityksen suuntautumaan siviilimarkkinoille. Se valmisti muun muassa höyrykoneita ja dieselmoottoreita, turbiineita, höyrykattiloita, propelleja ja rautatiekalustoa.


title: OTO Melara

text: Vuonna 1922 Vickers luopui yrityksestä jättäen Ternin ainoaksi omistajaksi. Vuonna 1929 genovalainen Cantieri navali Odero ja livornolainen Cantiere navale fratelli Orlando liittyivät Terniin, jolloin muodostui Odero Terni Orlando eli OTO. Yritys loi uuden tehtaan La Speziaan mahdollistaen jopa 100 tonnin tykkien valmistamisen.


title: OTO Melara

text: Laman seurauksena yhtiö joutui vielä samana vuonna Instituto per la Ricostruzionen (IRI) omistukseen. Samaan yrtykseen liittyi vielä 1935 Ansaldo.


title: OTO Melara

text: Vuonna 1953 yhtiö otti nimekseen OTO Melara. Ennen Italian liittymistä Natoon yritys valmisti siviilituotteita kuten traktoreita, mutta sen jälkeen se on jälleen tuottanut aseita. Laivatykkidivisioona liitettiin 1. joulukuuta 2001 Breda Meccanica Brescianaan, jolloin muodostui Otobreda. Näin muodostettu yhtiö tuottaa muun muassa DARDO CIWS -järjestelmää, Otobreda 76 mm - ja Otobreda 127/54 Compact -laivatykkejä. OTO Melaran maajoukkojen kalustamiseen liittyvät osat kuuluvat Finmeccanicaan.


title: Adam Hansen

text: Adam Hansen (s. 11. toukokuuta 1981 Southport, Queensland) on australialainen maantiepyöräilijä.


title: Adam Hansen

text: Hansen aloitti ammattilaisuransa vuonna 2007 T-Mobile Teamissa, josta hän siirtyi kaudeksi 2011 Omega Pharma-Lottoon, ja edustaa edelleen samaa joukkuetta, nykyiseltä nimeltään Lotto Soudal.


title: Adam Hansen

text: Hansen pitää hallussaan ennätystä peräkkäisten maaliin ajettujen suurten ympäriajojen määrässä: hän on ajanut Espanjan ympäriajosta 2011 vuoden 2018 Italian ympäriajoon asti kaikki 20 Italian, Ranskan ja Espanjan ympäriajoa. Etappivoittoja hän on saavuttanut kaksi kappaletta: Italian ympäriajossa 2013 hän voitti 7. etapin oltuaan ensin irtiotossa, ja Espanjan ympäriajossa 2014 19. etapin irtauduttuaan pääjoukosta muutama kilometri ennen maalia.


title: RN Camoscio

text: RN Camoscio () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Camoscio

text: Alus tilattiin Livornosta Odero-Terni-Orlandolta. Sen köli laskettiin 25. tammikuuta 1942 ja alus laskettiin vesille samana vuonna 9. toukokuuta. Alus liitettiin laivastoon 6. helmikuuta 1943.


title: RN Camoscio

text: Saksalaiset valtasivat aluksen 1943 liittäen sen laivastoonsa nimellä "Uj6081". Liittoutuneet upottivat aluksen 17. elokuuta 1944.


title: RN Capriolo

text: RN Capriolo () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Capriolo

text: Alus tilattiin Livornosta Odero-Terni-Orlandolta. Sen köli laskettiin 3. kesäkuuta 1942 ja alus laskettiin vesille vielä saman vuoden lopulla 5. joulukuuta.


title: RN Capriolo

text: Saksalaiset valtasivat aluksen 1943 liittäen sen laivastoonsa nimellä "Uj6083". Alus tuhoutui ilmahyökkäyksessä 24. huhtikuuta 1944.


title: RN Alce

text: RN Alce () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Alce

text: Alus tilattiin Livornosta Odero-Terni-Orlandolta. Sen köli laskettiin 27. toukokuuta 1942 ja alus laskettiin vesille vielä saman vuoden lopulla 5. joulukuuta.


title: RN Alce

text: Saksalaiset valtasivat aluksen 1943 liittäen sen laivastoonsa nimellä "Uj6084". Alus tuhoutui ilmahyökkäyksessä 24. huhtikuuta 1944.


title: RN Renna

text: RN Renna () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Renna

text: Alus tilattiin Livornosta Odero-Terni-Orlandolta. Sen köli laskettiin 31. toukokuuta 1942 ja alus laskettiin vesille vielä saman vuoden lopulla 5. joulukuuta.


title: RN Renna

text: Saksalaiset valtasivat aluksen 1943 liittäen sen laivastoonsa nimellä "Uj6085". Alus tuhoutui ilmahyökkäyksessä.


title: RN Ape

text: RN Ape () oli Italian kuninkaallisen laivaston vuonna 1943 valmistunut Gabbiano-luokan korvetti.


title: RN Ape

text: Alus tilattiin Castellammare di Stabiasta Navalmeccanicalta. Sen köli laskettiin 6. toukokuuta 1942 ja alus laskettiin vesille vielä saman vuoden lopulla 22. marraskuuta. Alus liitettiin laivastoon 15. toukokuuta 1943.


title: RN Ape

text: Alus poistettiin palveluksesta 1980.


title: Albatros-luokka

text: Albatros-luokka oli kahdeksan aluksen muodostama korvettiluokka, jonka alukset oli suunniteltu ja valmistettu Italiassa 1950-luvulla. Yhdysvaltain varoilla valmistetut alukset palvelivat Italian, Tanskan ja Alankomaiden laivastoissa. Luokan viimeinen alus poistettiin palveluksesta vuonna 1991 Italiassa.


title: Matti Ylönen

text: Matti Ylönen on suomalainen tutkija ja tietokirjailija. Hän sijoittui syksyllä 2015 jaetulle ensimmäiselle sijalle Yalen yliopiston Amartya Sen -artikkelikilpailussa yhdessä professori Teivo Teivaisen kanssa kirjoitetulla yhteisartikkelilla. Ylösen vuonna 2018 julkaistu Maailmanpolitiikan alan väitöskirja käsitteli yritysten verosuunnittelun politiikkaa.


title: Ismael Borrero

text: Ismael Borrero Molina (s. 6. tammikuuta 1992 Santiago de Cuba) on kuubalainen kreikkalais-roomalaisen tyylin painija, olympiavoittaja ja maailmanmestari. Borrero on 160 senttimetriä pitkä ja painaa 59 kilogrammaa. Hän edustaa Cerro Pelado -seuraa.


title: Ismael Borrero

text: Borrero voitti Pan-Amerikan-mestaruuden 60 kg:n painoluokassa 2012 ja 2013 sekä 59-kiloisissa 2014. Hän voitti 2014 kultaa myös Keski-Amerikan ja Karibian kisoista. Saman vuoden MM-kilpailuissa hän oli viides.


title: Ismael Borrero

text: Borrero saavutti kultaa alle 59-kiloisten sarjasta vuoden 2015 MM-kilpailuista Las Vegasista. Saman vuoden Pan-Amerikan kisoissa hän oli seitsemäs. Vuoden 2016 kesäolympialaisista Rio de Janeirosta Borrero saavutti kultaa.


title: Trey Thompkins

text: Howard Samuel "Trey" Thompkins III (s. 29. toukokuuta 1990 Lithonia, Georgia) on yhdysvaltalainen koripalloilija, joka edustaa Espanjan Liga ACB:ssa pelaavaa Real Madridia. Pelipaikaltaan 208-senttinen ja 111-kiloinen Thompkins on iso laitahyökkääjä.


title: Trey Thompkins

text: Georgian yliopiston Bulldogs-joukkueessa yliopistokoripalloa vuosina 2008-2011 pelannut Thompkins varattiin NBA:han vuonna 2011 numerolla 37 Los Angeles Clippersin toimesta. Kaudella 2011-2012 hän pelasi NBA:ssa 24 ottelua tehden yhteensä 57 pistettä. Maaliskuussa 2013 Thompkins ja Clippers purkivat sopimuksensa.


title: Trey Thompkins

text: Elokuussa 2014 Thompkins siirtyi Venäjän VTB United-liigan BK Nižni Novgorodiin. Hän debytoi kaudella 2014-2015 Euroliigassa pelaten siinä 23 ottelua. Elokuussa 2015 Thompkins siirtyi Espanjan Liga ACB:n Real Madridiin.


title: Trey Thompkins

text: Thompkins voitti Yhdysvaltain alle 19-vuotiaiden maajoukkueen kanssa ikäluokan MM-kultaa vuonna 2009 Uudesta-Seelannista.


title: Trey Thompkins

text: Yhdysvallat


title: Dracula (romaani)

text: Dracula on irlantilaisen Bram Stokerin kirjoittama kauhuromaani, joka julkaistiin vuonna 1897. Romaanin päähenkilö on kreivi Dracula, kuolematon transilvanialainen vampyyri, joka väijyy viattomia uhreja imeäkseen heistä verta. Tarina ja Draculan hahmo perustuvat aiempaan vampyyrikirjallisuuteen sekä keskieurooppalaisiin kansantaruihin vampyyreista. Hahmon arvellaan saaneen innoitusta myös 1400-luvulla eläneeltä Valakian ruhtinas Vlad Seivästäjältä, joka seivästytti tuhansia ihmisiä ja tunnettiin liikanimellä "Dracula".


title: Dracula (romaani)

text: Romaani on kirjoitettu sen päähenkilöiden päiväkirjamerkintöjen muodossa.


title: Dracula (romaani)

text: Romaani sai ilmestyttyään niin myönteisiä kuin kielteisiäkin arvioita. Esimerkiksi kirjailija Arthur Conan Doyle kutsui sitä parhaaksi paholaistarinaksi, jonka hän on moneen vuoteen lukenut. Romaani menestyi aluksi kohtuullisen hyvin, ja siitä otettiin pian lisäpainoksia. Yhdysvaltain markkinoille tarkoitettu painos ilmestyi 1899. Ensimmäinen käännös ilmestyi islanniksi 1901: siihen Stoker kirjoitti poikkeuksellisesti itse esipuheen. Suureksi menestykseksi romaani nousi 1920-luvulla, kun siitä alettiin tehdä teatteri- ja elokuvaversioita. Stokerin romaanista tuli genren suosittu perusteos, johon vampyyrikirjallisuus ja -elokuva perustuvat.


title: Dracula (romaani)

text: Stoker hyödynsi Draculaa varten useita lähteitä ja teki paljon taustatyötä. Hänen muistiinpanonsa ovat säilyneet, ja niistä löytyy luettelo hänen käyttämistään kirjoista. Hän luki kirjoja ihmissusista, hirviöistä, mesmerismistä ja paholaisista sekä teki muistioita erilaisista asioista kuten päänseudun vammoista. Hän tunsi myös aiempaa vampyyrifiktiota ja otti siitä vaikutteita. Draculan nimen ja muutaman ruhtinas Vlad III:een liittyvän historiallisen faktan hän löysi William Wilkinsonin kirjasta, joka käsitteli Valakiaa ja Moldovaa. Päähenkilönsä ulkoiset piirteet hän otti Sabine Baring-Gouldin ihmissusia käsittelevästä kirjasta, goottilaisen fiktion rikolliskuvauksista sekä aiemmasta vampyyrifiktiosta. Transilvania ei ollut Stokerin alkuperäinen valinta tapahtumapaikaksi: aluksi tapahtumat oli tarkoitus sijoittaa Itävallan Steiermarkiin. Transilvaniassa Stoker ei koskaan käynyt, mutta hän tunsi sen mystisen ja salaperäisen maineen sekä luki siitä kertovaa kirjallisuutta. Romaanissa kuvatun Draculan linnan esikuva on epävarma, sillä mikään linna ei tarkasti vastaa sen kuvausta, eikä Stoker tuntenut Transilvanian linnoja.


title: Dracula (romaani)

text: Romaanin teemana on nähty viktoriaanisen ajan tukahdutetun seksuaalisuuden. Stoker myös kuvasi Transilvaniaa sivistyneen ja modernin maailman, etenkin viktoriaanisen ajan Britannian vastakohtana.


title: Géza Imre

text: Géza Imre (s. 23. joulukuuta 1974 Budapest) on unkarilainen kalpamiekkailun olympiamitalisti, maailmanmestari ja Euroopan-mestari. Vasenkätinen Imre on 183 senttimetriä pitkä ja painaa 74 kilogrammaa. Hän edustaa Budapest Honvéd -seuraa.


title: Géza Imre

text: Imre saavutti henkilökohtaisen olympiapronssin vuoden 1996 kesäolympialaisista Atlantasta. Vuoden 2004 kesäolympialaisissa Ateenassa hän oli mukana saavuttamassa joukkuehopeaa. Vuoden 2016 kesäolympialaisista Rio de Janeirosta Imre saavutti hopeaa henkilökohtaisesta kilpailusta. Imre on osallistunut urallaan viisiin kesäolympialaisiin. MM-kilpailuista hän on saavuttanut neljä kultaa, kaksi hopeaa ja neljä pronssia. Ensimmäinen henkilökohtainen kulta, joka on samalla myös Imren ainoa henkilökohtainen MM-mitali, tuli vuonna 2015 Moskovasta. EM-kilpailuista Imre on saavuttanut kuusi kultaa, neljä hopeaa ja kaksi pronssia. Mitaleista vuoden 2008 kulta ja yksi pronssia ovat henkilökohtaisia. Hänellä on myös yksi joukkuekulta ja -pronssi kesäuniversiadeista.


title: Géza Imre

text: Imre on naimisissa käsipallon kaksinkertaisen olympiamitalistin Beatrix Kökényn kanssa. Heillä on kaksi lasta.


title: Viidakon poika

text: Viidakon poika ("The Jungle Book", suom. rinnakkaisnimi Viidakkokirja) on unkarilaisten Kordan veljesten tekemä elokuva vuodelta 1942. Se on filmatisointi Rudyard Kiplingin tunnetusta tarinakokoelmasta "Viidakkokirja". Ohjaajana toimi Zoltán Korda, tuottajana Alexander Korda ja lavastajana Vincent Korda. Pääosaa viidakkopoika Mowglina esittää Sabu.


title: Dracula (täsmennyssivu)

text: Dracula voi viitata ainakin seuraaviin:


title: Tyrese Rice

text: Tyrese Jammal Rice (s. 15. toukokuuta 1987 Richmond, Virginia, Yhdysvallat) on montenegrolais-yhdysvaltalainen koripalloilija, joka edustaa Venäjän VTB United-liigassa pelaavaa Himki BK:ta ja Montenegron koripallomaajoukkuetta. Pelipaikaltaan 185-senttinen ja 86-kiloinen Rice on pelintekijä.


title: Tyrese Rice

text: Rice pelasi Boston Collegen Eagles-joukkueessa yliopistokoripalloa vuosina 2005-2009. Jäätyään ilman NBA-varausta hän siirtyi kaudeksi 2009-2010 Kreikan A1 Ethnikin Panionios BC:hen. Kaudeksi 2010-2011 hän siirtyi saksalaiseen Artland Dragonsiin, jossa hän pelasi myös ainoastaan kauden. Kauden 2011-2012 Rice pelasi liettualaisessa BC Lietuvos Rytasissa, jonka paidassa hän debytoi Eurocupissa. Hänet valittiin myös Liettuan koripalloliigan tähdistöjoukkueeseen.


title: Tyrese Rice

text: Kauden 2012-2013 Rice pelasi Saksan Bundesliigan Bayern Münchenissä. Kaudeksi 2013-2014 hän siirtyi Israelin Ligat ha'Alin Maccabi Tel Aviv BC:hen, jossa Rice voitti kauden aikana Euroliigan, Israelin mestaruuden, Israelin cupin ja Winner Cupin.


title: Tyrese Rice

text: Kaudeksi 2014-2015 Rice siirtyi Venäjän VTB United-liigan Himki BK:hon, jossa hän voitti Eurocupin ollen myös sen paras pelaaja.


title: Tyrese Rice

text: Rice sai Montenegron kansalaisuuden vuonna 2013 haettuaan sitä. Samana vuonna hän kuului Montenegron koripallomaajoukkueeseen EM-kilpailuissa.


title: Tyrese Rice

text: Maccabi Tel Aviv BC


title: Tyrese Rice

text: Himki BK


title: Juojärvi (Nokia)

text: Juojärvi on Pirkanmaalla Nokialla ja Hämeenkyrössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Mahnalanselän lähialueeseen. Se laskee Mahnalanselän Pohjanlahteen ja se on Jumesniemellä Keskumaan ja Kauniaisen kylien maisemien keskeinen elementti.


title: Juojärvi (Nokia)

text: Järvi on 600 metriä pitkä, 400 metriä leveä ja sen pinta-ala on 12 hehtaaria. Se sijaitsee lähes kokonaan peltojen ympäröimänä, mutta sen itäranta rajoittuu metsämaahan. järveen laskee neljä pelto-ojaa ja sen luusua sijaitseen järven kaakkoiskulmassa. Laskuoja Juojärvenoja on 1,2 kilometriä pitkä ja se putoaa 15 metriä alemmaksi laskiessaan Pohjanlahteen, joka työntyy Alhonselältä lounaaseen. Järven rannat ovat soistuneita.


title: Juojärvi (Nokia)

text: Rannoilla sijaitsee seitsemän loma-asuntoa sekä Juojärven talo. Järvelle pääsee Jumesniemelle vievältä yhdystieltä 2611, kun kääntyy Kauniaisiin. Nokian ja Hämeenkyrön raja ylittää järven niin, että suurempi lounaisosa jää Nokian puolelle.


title: Juojärvi (Nokia)

text: Juojärveä hoitaa Kauniaisten kalastuskunta.


title: Rubén Yáñez

text: Orlando Rubén Yáñez Alabart (s. 12. lokakuuta 1993 Blanes) on espanjalainen jalkapallomaalivahti, joka edustaa Primera Divisiónissa pelaavaa Real Madridia. Yáñez on oikeajalkainen.


title: Rubén Yáñez

text: Yáñez debytoi Real Madridin C-joukkueessa vuonna 2012. Hän pelasi kaudella 2012-2013 26 ottelua. Seuran kakkosjoukkueessa Real Madrid Castillassa Yáñez debytoi syyskuussa 2013 CD Mirandésiä vastaan. Hän pelasi kaudella 2013-2014 neljä ottelua Segunda Divisiónissa ja kaudella 2014-2015 30 ottelua Segunda División B:ssä.


title: Rubén Yáñez

text: Kaudeksi 2015-2016 Yáñez nousi Real Madridin edustusjoukkueeseen ja sai pelinumeron 31.


title: Rubén Yáñez

text: Yáñez pelasi vuonna 2013 yhden ottelun Espanjan alle 20-vuotiaiden maajoukkueessa.


title: Vimoutiers

text: Vimoutiers on kunta Pohjois-Ranskassa Ornen departementissa Ala-Normandian alueella. Kunnassa on kaksi Marie Harelle omistettua patsasta. Hän valmisti ensimmäisenä juuston, joka sai sittemmin nimen Camembert. Kunnassa on myös Camembert-juustolle omistettu museo. Vimoutiers on ollut vuodesta 1934 lähtien Paris – Camembert –pyöräilykilpailun maalipaikka.


title: Friday (elokuva)

text: Friday on vuonna 1995 julkaistu komediaelokuva. Elokuvan on ohjannut  F. Gary Gray ja pääosia näyttelevät Ice Cube ja Chris Tucker. Elokuvasta julkaistiin myös jatko-osat "Next Friday" ja "Friday After Next".


title: Friday (elokuva)

text: Elokuva kertoo eräästä perjantaista Los Angelesin South Centralissa, kun juuri potkut saanut Craig (Ice Cube) polttaa ensimmäistä kertaa elämässään marihuanaa. Smokey (Chris Tucker) tarjoaa Craigille "hatsit", vaikka hänen olisi kuulunut myydä kannabis eteenpäin eikä polttaa sitä. Tämän seurauksena kaverukset jäävät velkaa diilerille, joka uhkaa tappaa heidät elleivät he maksa hänelle 200 dollaria iltakymmeneen mennessä.


title: Friday (elokuva)

text: Ongelmia tuo matkaan naapuruston ympärillä pyörivät ihmiset sekä heidän ongelmansa. Sivuroolissa nähdään myös Deebo (Tommy 'Tiny' Lister ), joka esittää naapuruston isoa ja häijyä kiusaajaa. Elokuvan lopussa luonnollisesti päähenkilö Craig, sekä kiusahenki Deebo, ottavat nokatusten nyrkein.


title: I kveld med YLVIS

text: I kveld med YLVIS (Ylvis show) on norjalainen talk show, jota juontavat veljekset Bård ja Vegard Ylvisåker, tunnetummin duona Ylvis. Ohjelmassa on mukana myös sidekick Calle Hellevang-Larsen, joka kuitenkin piti toisella tuotantokaudella taukoa Ylviksen ohjelmasta työstääkseen omaa ohjelmaansa TV2-kanavalla Raske Menn -komediaryhmän kanssa. Tuotantokaudella häntä sijaisti David Batra Ruotsista. Magnus Devold on myös vakituinen osa talk show’ta ja osallistuu ohjelman useimpiin osiin.


title: I kveld med YLVIS

text: Talk show koostuu useista segmenteistä, kuten "Hyss i Småland" (Kepposia Smålandissa), jossa he tekevät erilaisia kepposia 1800-luvun perinteisissä vaatteissa Vaahteramäen Eemelin tekoja matkien tai "Intelevator", jossa he esittävät automaattipuheista hissiä aiheuttaen sen käyttäjille hämmennystä.


title: I kveld med YLVIS

text: Vuoden 2013 syksyllä Ylviksen The Fox (What Does the Fox Say?) -kappaleen ja musiikkivideon noustessa suureen kansainväliseen huomioon alkoi Kutonen esittämään talk show’ta ensimmäisestä tuotantokaudesta alkaen. Norjassa ohjelma esitetään TVNorgella.


title: I kveld med YLVIS

text: Ohjelman ensimmäisen tuotantokauden tuotti Funkerhauser Productions -tuotantoyhtiö, jonka omistavat samalla kanvalla pyörivät tunnetut norjalaiset koomikot Harald Eia ja Bård Tufte Johansen. Keväällä 2012 Ylvis-veljekset perustivat yhdessä managerinsa Jørgen Thuen kanssa tuotantoyhtiö Concorde TV:n, joka tuotti ohjelman toisen, kolmannen ja neljännen kauden. I kveld med YLVISin kolme ensimmäistä kautta kuvattiin Riksscenenillä Oslossa noin 200-henkisen yleisön edessä. Neljännellä kaudella ohjelmaa alettiin kuvaamaan suorina lähetyksinä 1400-henkisen yleisön kanssa Folketeatretilla Oslossa.


title: I kveld med YLVIS

text: Kyseinen pila on osoittautunut yleiseksi suosikiksi; se keräsi paljon katsojia YouTubessa ja Ylvis sai monista maista pyyntöjä sketsin oikeuksiin. Tämä sketsi oli eräänlainen jatkumo "Radio Taxille", sketsille, jossa taksin asiakkaat kuulivat radiossa heistä itsestään improvisoidun kappaleen.


title: I kveld med YLVIS

text: Talk show’n ensimmäinen tuotantokausi sai lukuisia hyviä arvosteluita ja ensi-iltaa seurasi 458 000 katsojaa, kun taas toisen kauden alkua katsoi vain 341 000 katsojaa. The Fox -viraalihitin tuomalla laajalla julkisuudella kolmannen kauden alkua seurasi 534 000 katsojaa.


title: I kveld med YLVIS

text: "I kveld med Ylvis" palkittiin vuoden 2012 parhaana norjalaisena ohjelmana Komiprisenissä.


title: I kveld med YLVIS

text:
Keskimääräinen katsojamäärä: 334 000
Keskimääräinen katsojamäärä: 247 000
Keskimääräinen katsojamäärä: 324 000
Average viewership: 442,000 (viewership record)
4. kesäkuuta 2015 Ylvis ilmoitti virallisella Facebook-sivullaan viidennen kauden alkavan "myöhään syksyllä". Heinäkuisessa haastattelussa Bård sanoi uuden ensi-illan ajoittuvan joulu-tammikuun tienoille.


title: I kveld med YLVIS

text: Calle Hellevang Larsen ja Magnus Devold palaavat veljesten sidekickeiksi.


title: Harry Hole

text: Harry Hole on päähenkilö norjalaisen Jo Nesbøn rikosromaanisarjassa. Hän on oslolainen rikostutkija, joka ratkaisee rikoksia omintakeisella tyylillään.


title: Heikki Niini

text: Heikki Ilmari Niini (4. helmikuuta 1937 Helsinki – 31. toukokuuta 2008 Helsinki) oli suomalainen geologi ja Teknillisen korkeakoulun taloudellisen geologian professori vuodesta 1982 vuoteen 2000. Hän tutki muun muassa ydinjätteiden geologista loppusijoitusta ja tunnelinrakennusgeologiaa.


title: Heikki Niini

text: Niinen isä oli professori Eino Niini.


title: Le Pin-au-Haras

text: Le Pin-au-Haras on kunta Pohjois-Ranskassa Ornen departementissa Ala-Normandian alueella. Le Pin-au-Haras on ollut arvostettu hevosenjalostuskeskus 1700-luvun alkupuolelta saakka.


title: Niinikoski (täsmennyssivu)

text: Niinikoski tarkoittaa seuraavia:


title: Jalmari Niinikoski

text: Kustaa Jalmari Niinikoski (ent. Koivisto, 18. kesäkuuta 1900 Harjavalta – 28. syyskuuta 1978 Espoo) oli suomalainen vuorineuvos, Satakunnan Liikenteen perustajia ja vuosina 1936–1978 sen toimitusjohtaja.


title: Jalmari Niinikoski

text: Jalmari Niinikosken isä Johannes Koivisto oli torppari Harjavallan Torttilan kylässä ja Jalmari oli yhdeksänlapsisen perheen kuopus. Perheen jouduttua häädetyksi torpasta vuonna 1914 seurasi muutto Oripäähän Juvankosken kylästä ostetulle Niinikosken tilalle. Muuton myötä myös perheen sukunimi vaihtui. Vuonna 1919 Jalmari Niinikoski osti tilan vanhemmiltaan ja vähän myöhemmin hän osti ensimmäisen autonsa, Chevrolet-henkilöauton, jolla hän alkoi ajaa tilausajoja.


title: Jalmari Niinikoski

text: Niinikoski oli Suomen linja-autoliikenteen uranuurtajia. Hän aloitti liikennöinnin linja-autolla Porin ja Säkylän välillä vuonna 1926. Vuonna 1936 hän perusti Satakunnan Liikenne Oy:n ja oli sen toimitusjohtajana kuolemaansa asti. Siitä kasvoi yksi Suomen suurimmista yksityisistä linja-autoyhtiöistä. Niinikoski oli sota-aikana vuonna 1942 perustamassa Tampereelle autokoritehdas Ajokki Oy:tä, joka myytiin myöhemmin valtiolle. Sodan jälkeen hän perusti Porin Auto-osa Oy:n ja Porin Autohuollon. Niinikoskelle myönnettiin vuonna 1953 teollisuusneuvoksen ja vuonna 1977 vuorineuvoksen arvo. Hän oli vuodesta 1975 Espanjan kunniakonsuli Porissa.


title: Jalmari Niinikoski

text: Niinikoski kuoli liikenneonnettomuudessa.


title: Intian lämpöaalto 2015

text: Intian lämpöaalto 2015 oli voimakas lämpöaalto, joka koetteli Intiaa touko–kesäkuussa 2015. Lämpöaallon seurauksena kuoli yli 2 500 ihmistä. Pahiten kuumuudesta kärsivät eteläisten Andhra Pradeshin ja Telanganan osavaltioiden alueet. Lämpöaalto oli toiseksi eniten kuolonuhreja vaatinut Intiassa ja viidenneksi tappavin maailmassa.


title: Väinö Niiniluoto

text: Väinö Johannes Niiniluoto (vuoteen 1905 "Lindholm"; 6. kesäkuuta 1883 Helsinki – 8. lokakuuta 1956 Helsinki) oli suomalainen varatuomari ja Suomen Osuuskauppojen Keskuskunnan (SOK) toimitusjohtaja 1939–1949. Hän sai vuorineuvoksen arvonimen 1943.


title: Väinö Niiniluoto

text: Niiniluodon vanhemmat olivat puuseppä Johan Viktor Lindholm ja Maria Lovisa Ekqvist. Hän kirjoitti ylioppilaaksi Helsingin Suomalaisesta Reaalilyseosta vuonna 1902 ja valmistui maanmittariksi Polyteknillisestä opistosta vuonna 1906. Hän työskenteli sen jälkeen Maanmittausylihallituksen auskultanttina ja vuosina 1910–1917 Vaasan läänin varamaanmittarina. Niiniluoto suoritti vuonna 1915 myös oikeustutkinnon ja sai 1918 varatuomarin arvon. Hän oli vuonna 1917 lyhyen aikaa Kansallis-Osake-Pankin Alavuden-konttorin esimiehenä, mutta jo saman vuoden lopulla hänet palkattiin SOK:n lakimieheksi. Hän siirtyi vuonna 1921 SOK:n apulaisjohtajaksi ja johtokunnan jäseneksi, ja vuonna 1925 toiseksi johtajaksi, kunnes hänestä lopulta vuonna 1939 tuli Hugo Vasarlan seuraajana yhtiön toimitusjohtaja. Niiniluodon aikana SOK:lle luotiin oma tuotantoteollisuus ja perustettiin . Hänen toimitusjohtajakautensa osui sotavuosiin ja vielä pitkään sodan jälkeenkin jatkuneeseen säännöstelyn aikaan, mikä rajoitti kaupan kasvua.


title: Väinö Niiniluoto

text: Niiniluoto oli Suomen Voimisteluliiton johtokunnan jäsen vuosina 1920–1934 ja sen puheenjohtaja 1927 sekä 1929–1934. Hän oli myös Suomen Voimistelu- ja Urheiluliiton (SVUL) puheenjohtaja 1932–1934.


title: Väinö Niiniluoto

text: Niiniluodolla oli useita luottamustoimia talouselämässä. Hän oli muun muassa Henkivakuutus Oy Pohjan hallintoneuvoston puheenjohtaja vuodesta 1939 ja Valtion viljavaraston johtokunnan puheenjohtaja 1942–1949, Aeron, Vakon, Suomen Sokerin, Pohjoismaiden yhdyspankin, Kuitukasvin ja Suomen Merivakuutuksen hallintoneuvostojen jäsen. Lisäksi hän kuului 1939–1949 Pohjoismaisen osuustoimintaliiton, 1943–1949 Teollisuuden Työteholiiton, 1945–1948 Elintarviketeollisuusliiton ja 1945–1948 Liiketyönantajien keskusliiton hallituksiin sekä 1946–1948 Suomalais-neuvostoliittolaisen kauppakamarin puhemiehistöön ja vuodesta 1948 Keskuskauppakamarin työvaliokuntaan.


title: Nelson Oliveira (pyöräilijä)

text: Nelson Filipe Santos Simões Oliveira (s. 6. maaliskuuta 1989 Vilarinho do Bairro, Aveiron piiri) on portugalilainen maantiepyöräilijä. Hän aloitti ammattilaisuransa Xacobeo-Galicia-tallissa 2010, edusti Team RadioShackia 2011, RadioShack-Nissan / RadioShack-Leopard -joukkuetta 2012–2013, Lampre-Meridaa 2014–2015 ja Movistar Teamia kaudesta 2016.


title: Nelson Oliveira (pyöräilijä)

text: Oliveira saavutti Mendrision MM-kilpailuissa 2009 hopeaa alle 23-vuotiaiden aika-ajossa 19 sekuntia Jack Bobridgelle hävinneenä. Hän voitti Tarazonaan päättyneen 13. etapin Espanjan ympäriajossa 2015 minuutin erolla Julien Simoniin.


title: Nelson Oliveira (pyöräilijä)

text: Lähteet: Pro Cycling Stats, Cycling Archives


title: Piki Niinivaara

text: Pirkka Fritz (Piki) Niinivaara (18. maaliskuuta 1919 Sippola – 22. tammikuuta 2010 Helsinki) oli suomalainen elintarviketutkija ja professori. Hän oli lihateknologi ja väitteli maatalous- ja metsätieteiden tohtoriksi vuonna 1955. Niinivaara oli vuosina 1947–1960 Osuusteurastamojen tutkimuskeskuksen johtaja ja 1961–1983 Helsingin yliopiston lihateknologian professori. Hän oli Helsingin yliopiston maatalousmuseon johtaja 1964–1983. Hänen töitään on muun muassa "Über den Einfluss von Bakterienreinkulturen auf die Reifung der Rohwurst" (1955). Hän kehitti kestomakkaran valmistusmenetelmän, jossa makkara kypsytetään lisäämällä siihen eräiden bakteerien puhdasviljemiä (starterkulttuuri). Metelmää käytetään yleisesti koko Euroopassa.


title: Grafton (kuunari)

text: Grafton oli australialainen 56 tonnin kuunari, joka haaksirikkoutui vuonna 1964 Aucklandin saarille.


title: Grafton (kuunari)

text:
Aluksen omistajat etsivät eteläisen Tyynenmeren saarilta hopeaa. Kun hopeaa ei löytynyt, miehet pyrkivät pyydystämään merileijonia niiden
rasvan takia. "Grafton" ankkuroi kapeaan salmeen. Kova myrsky katkaisi ensin yhden, sitten toisen ankkurikettingin. "Grafton" paiskautui kalliorantaan ja rikkoutui.


title: Grafton (kuunari)

text:
Laivan viisi eloonjäänyttä pysytteli saarella hengissä metsästämällä merileijonia. Kun merileijonat katosivat, miesten oli tyydyttävä kasveihin, äyriäisiin ja lintuihin.
He koettivat ensin rakentaa suuren veneen. Kun tämä epäonnistui,
miehet parantelivat jollaa. Kolme miestä purjehti pohjoiseen hakemaan apua.


title: Grafton (kuunari)

text: Suunnilleen samaan aikaan haaksirikkoutui saaren toiselle puolelle "Invercauld", mutta haaksirikkoutuneet eivät kohdanneet toisiaan, vaikka välimatkaa oli vain noin 35 km.


title: Invercauld

text: Invercauld oli 1 100 tonnin purjealus, joka haaksirikkoutui myrskyssä vuonna 1964 Aucklandin saaren pohjoispuolen länsiosaan.


title: Invercauld

text: Laiva törmäsi myrskyssä kallioon, ja miehet uivat aluksesta pois. Kuusi heistä hukkui, kun taas yksi haavoittui pahoin ja kuoli pian. Alus menetettiin täysin, eikä siitä ehditty ottaa mukaan tarpeellisia tarvikkeita.


title: Invercauld

text:
Yhdeksäntoista miehistön jäsentä säilyi hengissä haaksirikosta. Eloonjääneillä oli vain vähän laivakeksejä ja tarvikkeita, ja he yrittivät pysytellä hengissä mm. leviä, piikkikasveja ja äyriäisiä syömällä.
Kun ravintoa oli vähän, miehiä kuoli nälkään. Lamaantunut kapteeni Dalgarno ei etsinyt kyllin ponnekkasti ruokaa, toisin kuin matruusi Holding. Holding sai ryhmän liikkeelle etsimään ravintoa. Joukko jakautui ensin kahteen osaan, mutta yhdistyi taas myöhemmin ja löysi vanhoja asuinmökkejä. Holding sai miehet tekemään kanootin, jolla he hakivat eräältä saarelta kaneja ruoaksi.
Ainakin kerran turvauduttiin myös ihmissyöntiin. Lopulta vain kolme miehistä pelastui saarelta.


title: Invercauld

text:
Samanaikaisesti haaksirikkoutui saaren etelä puolelle
"Grafton", mutta haaksirikkoutuneet eivät tavanneet toisiaan.


title: Helvi Hyvärinen

text: Helvi Maria Hyvärinen (26. syyskuuta 1906 Kajaani – 19. tammikuuta 1988 Helsinki) oli suomalainen taidemaalari, kuvanveistäjä, piirtäjä ja runoilija. Hän debytoi Helsingissä vuonna 1937.


title: Helvi Hyvärinen

text: Hyvärinen opiskeli Suomen Taideyhdistyksen piirustuskoulussa vuosina 1934–1938. Helsingin yliopistossa hän suoritti saksan, kirjallisuuden ja taidehistorian opintoja. Opinnot keskeytyivät struuman vuoksi, mutta hänelle tehty leikkaus onnistui. Hän opiskelikin sitten Ateneumissa kuvanveistäjäksi kuvanveistoluokalla. Hyvärinen oli yksi Suomen harvoista naiskuvanveistäjistä 1940-luvulla.


title: Helvi Hyvärinen

text:
Helvi Hyvärinen osallistui ryhmänäyttelyihin Imatralla, Tampereella, Lohjalla, Hämeenlinnassa ja Helsingissä. Lisäksi hän osallistui Nuorten näyttelyyn ja lukuisiin Suomen Taiteilijain sekä Suomen Kuvanveistäjäliiton näyttelyihin. Hyvärinen piti monia yksityisnäyttelyitä Helsingissä, Tukholmassa ja Kajaanissa. Ulkomailla hän osallistui näyttelyihin Saksassa, Moskovassa, Leningradissa, Budapestissä,
Oslossa, Bergenissä ja Rostockissa.


title: Helvi Hyvärinen

text: Helvi Hyvärisen töitä on nähtävillä muun muassa Ateneumin taidemuseossa, Kajaanin taidemuseossa, Hämeenlinnan taidemuseossa, Imatran taidemuseossa ja Rovaniemen taidemuseossa.


title: Helvi Hyvärinen

text: Hyvärinen on tehnyt graniittisen sankarimuistomerkin Soinin pitäjään, graniittiveistoksen Ilves ja pentu Espoon Asuntosäätiö Tapiolalle, Pohjolan osuuskunnan ansiomitalin Lentävät Kurjet Helsingin yliopistolle, graniittisen Ilvesemon Lapinlahden kansakoululle Helsinkiin, pronssisen äänestyskilpailun palkinnon, Taisteleva kukko, Kainuuseen, graniittiset sankaripatsaat Soiniin sekä pronssisen Vaadin ja vasa -teoksen Postipankkiin Rovaniemelle. Nykyään veistos Ilves ja pentu on Espoon kaupungin omistuksessa.


title: Helvi Hyvärinen

text:
Helvi Hyvärinen tunnetaan Högforsin tehtaalle suunnittelemista valurautaisista eläinaiheisista tauluista ’Poroemo ja vasa’, ’Hanhet’ ja ’Kurjet’. Hän suunnitteli myös 'Saukko ja kala' tuhkakupin. Aiheena ilves toistuu usein taiteilijan töissä. Hyvärinen tarkkailikin usein eläimiä Kainuun kesämökillään ja Helsingissä Korkeasaaressa. Häntä voidaan pitää suomalaisen eläinkuvauksen uudistajana.
Helvi Hyvärisen taiteessa on havaittavissa 1960-luvun puolivälistä alkaen enemmän pelkistettyjä muotoja ja abstraktioita aikaisemman realistisen ilmaisun sijaan. Vaikka Hyvärisen muotokieli on vapaata, on hänen veistoksensa tunnistettavissa. Helvi Hyvärinen on suunnitellut yhteispohjalaisen osakunnan pöytämitalin Natio Ostrobotniensis.


title: Yūki Ōta

text: Yūki Ōta (, s. 25. marraskuuta 1985 Otsu) on japanilainen florettimiekkailun olympiamitalisti ja maailmanmestari. 171 senttimetriä pitkä ja 67 kilogrammaa painava Ōta on oikeakätinen.


title: Yūki Ōta

text: Ōta saavutti henkilökohtaisen kilpailun hopeaa vuoden 2008 kesäolympialaisista Pekingistä. Vuoden 2012 kesäolympialaisista Lontoosta hän saavutti niin ikään hopeaa, nyt joukkuekilpailusta. Ōta oli mukana myös vuoden 2004 kesäolympialaisissa. MM-kilpailuista hän on saavuttanut yhden henkilökohtaisen kullan vuodelta 2015 sekä kaksi pronssia, joista toinen on henkilökohtainen. Aasian kisoista Ōtalla on yksi kulta, yksi hopea ja kolme pronssia.


title: Yūki Ōta

text: Ōtan valmentajana toimii Oleg Matseitšuk.


title: General Grant (laiva)

text: General Grant oli vuonna 1864 valmistunut 1 005 tonnin parkki. Vuonna 1866 se haaksirikkoutui Aucklandsaarilla, jolloin laivan tuhoutuessa 68 hukkui ja 15 pelastautui laivaveneellä. Henkiinjääneet pyysivät muun muassa sikoja ja hylkeitä ruoakseen. Neljä miestä lähti veneellä hakemaan apua Uudesta-Seelannista, mutta he katosivat merellä. Vuonna 1867 laiva pelasti haaksirikkoiset.


title: Aaron Ness

text: Aaron Douglas Ness (s. 18. toukokuuta 1990) on yhdysvaltalainen jääkiekkoilija, joka pelaa Washington Capitalsin organisaatiossa. Hän on New York Islandersin toisen kierroksen varaus .


title: Aaron Ness

text: Ness pelasi yliopistokiekkoa Roseau High Schoolissa Minnesotan osavaltiossa, jossa hän vuonna 2008 vastaan otti Minnesota Mr. Hockey -palkinnon parhaiten kehittyneenä pelaajana Minnesotan osavaltiossa. Ness siirtyi Minnesotan yliopistoon, jossa pelasi kolmen kauden aikana koulun joukkueessa Minnesota Golden Gophersissa.


title: Aaron Ness

text: 16. maaliskuuta 2011 New York Islanders kiinnitti Nessin kolmivuotiseen tulokassopimukseen. Kaudella 2014–2015 Ness valittiin Islandersin AHL-yhteistyöseura Bridgeport Sound Tigersin kapteeniksi.


title: Aaron Ness

text: 1. heinäkuuta 2015 Ness jätti Islandersin organisaation siirtyen vapaiden pelaajien markkinoille. Hän teki kaksisuuntaisen yhden vuoden sopimuksen Washington Capitalsin kanssa.


title: Mauri Soikkanen

text: Mauri Juhani Soikkanen (s. 30. maaliskuuta 1932 Kuusankoski) on suomalainen filosofian maisteri, päätoimittaja ja eräkirjailija.


title: Mauri Soikkanen

text: Mauri Soikkasen vanhemmat olivat autonkuljettaja Albin Soikkanen ja Naima Wilhelmiina Sihvola. Hänen puolisonsa vuodesta 1955 on lehtori Terttu Sinikka Torvinen. Soikkanen tuli ylioppilaaksi 1951 ja valmistui filosofian kandidaatiksi 1955, filosofian maisterin arvon hän sai 1961. Soikkanen oli Yleisradion ohjelmapäällikkönä 1971–1992. Hän oli myös "Metsästys ja Kalastus" -lehden päätoimittaja 1968–1992. Pesäpallon nuorten Suomen mestari Soikkanen oli vuonna 1950.


title: Matti Hara

text: Matti Juhani Hara (s. 1936) on suomalainen eläkkeellä oleva radiotoimittaja ja valtiotieteen maisteri. Hän vietti lapsuus- ja nuoruusvuotensa Helsingin Oulunkylässä ja asuu nykyisin Kontulassa.


title: Matti Hara

text: Hara tuli Yleisradion palvelukseen 1963. Hän oli Nuorten radion toimituspäällikkönä, juonsi muun muassa Nuorten sävellahjaa, Omat levyt -ohjelmaa ja toimi sittemmin ajankohtaisohjelmien toimittajana muun muassa Tänään iltapäivällä -ohjelmassa ja oli Radio Suomen erikoistoimittajana. Hara on tullut tunnetuksi myös puolustusvoimien lippujuhlapäivän paraatien selostajana, joita hän selosti Yleisradiolle 20 kertaa.


title: Tapio Nikkari

text: Urho Tapio Nikkari (s. 13. maaliskuuta 1934 Lumivaara) on suomalainen lääkäri ja professori emeritus.


title: Tapio Nikkari

text: Nikkarin vanhemmat olivat poliisikonstaapeli Veli Urho Nikkari ja Aino Mirjam Hirvonen ja hänen puolisonsa vuodesta 1959 on opettaja Marja Elina Särkilä. Nikkari tuli ylioppilaaksi 1953 ja valmistui lääketieteen lisensiaatiksi 1962. Nikkari oli vuodesta 1973 Tampereen yliopiston lääketieteellisen biokemian professori. Hän on tutkinut lipidien biokemiaa.


title: Tapio Nikkari

text: Nikkari toimitti vuonna 2017 Kurkijoen Elisenvaaran historiateoksen "Muistojemme Elisenvaara".


title: Nikkari

text: Nikkari tarkoittaa seuraavia:


title: Nikkarinen

text: Nikkarinen on suomalainen sukunimi:


title: Lasse Nikkarinen

text: Lasse Verner Nikkarinen (2. elokuuta 1931 Virrat – 20. lokakuuta 2013 Helsinki) oli suomalainen juristi. Hän oli korkeimman oikeuden jäsen eli oikeusneuvos vuodesta 1977 vuoteen 2001.


title: Lasse Nikkarinen

text: Nikkarinen sai varatuomarin arvon 1957. Hän toimitti parikymmentä vuotta Suomen laki -kokoelmaa.


title: Kivisydän (televisiosarja)

text: Kivisydän on neliosainen suomalainen televisiosarja vuodelta 1985. Draaman tyylilajiin tehty sarja perustuu Markku Veijalaisen 1974 julkaistuun saman nimiseen romaaniin. Sen käsikirjoitti Yrjö Juhani Renvall ja ohjasi Pekka Parikka. Tarina mukailee muusikko Irwin Goodmanin uran alkuvaiheita. "Kivisydän" valmistui vaiheessa, jona useita nousuja ja laskuja läpikäyneen Irwinin ura oli lähtenyt uuteen nousuun albumin "Härmäläinen perusjuntti" avittamana.


title: Kivisydän (televisiosarja)

text: Rafa ja Pena tekevät musiikkia: Rafa säveltää ja Pena sanoittaa. He tarjoavat teoksiaan Kanttoriksi kutsutulle levy-yhtiön pomolle menestyksettä. Tympiintyneinä he lähtevät satamatyöntekijöiksi Hampuriin, missä töiden loputtua juopotellaan ja käydään huorissa. Jonkin ajan kuluttua Rafa ja Pena palaavat Suomeen. Tällä kertaa he onnistuvat musiikillisissa pyrkimyksissään: Rafan esittämästä "Henkipatto"-nimisestä kappaleesta tulee suurmenestys. Keikat pursuavat yleisöä. Myös lehdistö kiinnostuu Rafasta ja alkaa kirjoitella raflaavia juttuja hänen elämästään.


title: Kivisydän (televisiosarja)

text: Riidat keikkapalkkioista alkavat viilentää Rafan ja Penan välejä. Pena haluaa että kaikki rahaliikenne kulkee hänen kauttaan. Rafan keikat tanssityttöineen ja viinoineen alkavat olla siinä määrin epämääräisiä, että viranomaisten mielenkiinto herää. Rafan ihastus Oili alkaa tuskastua tilanteeseen. Rafan ura kääntyy laskuun ja on tyssätä tyystin hänen sekaannuttuaan alaikäiseen tyttöön. Penan onnistuu junailla sopimus, jonka hyväksymällä Rafa välttyy vankilalta. Vankilaelämää kokenut Ralliperuna ottaa syyt niskoilleen.


title: Kivisydän (televisiosarja)

text: "Kivisydämen" kuvasivat Risto Inkinen ja Christian Girardet, leikkasi Keijo Virtanen, lavasti Reino Helkesalo ja puvusti Eeva-Liisa Niiranen. Vexi Salmella on "Kivisydämen" viimeisessä jaksossa pieni cameonomainen rooli. "Kivisydämen" yhteiskesto on 177 minuuttia.


title: Kivisydän (televisiosarja)

text: Rafan esittämät hitit "Henkipatto" ja "Kivisydän" sävelsi Juha Tikka, sanoitti Emil von Retee ja sovitti Juha Tikka. Etenkin "Henkipatto" soi "Kivisydämen" diegeettisenä musiikkina korostetun tiuhaan. Kappale julkaistiin Irwin Goodmanin tulkitsemana singlenä vuonna 1985. Single-version sovitti Kassu Halonen. Kappale julkaistiin myös albumilla "Viimeiset laulut" (1991). Teoksen "Vajaamittainen" sävelsi ja sanoitti Kari Sorvali. "Kivisydämessä" ei kuulla eikä nähdä Irwiniä: Sorvali laulaa Rafan esittämät numerot itse.


title: Kivisydän (televisiosarja)

text: MTV Oy on julkaissut "Kivisydämen" DVD:nä sarjassa "Suomiviihteen klassikot".


title: Kivisydän (televisiosarja)

text: Irwin Goodmanin eli Antti Hammarbergin (1943–1991) elämästä on tehty kokoillan elokuva "Rentun ruusu" vuonna 2001. Timo Koivusalon ohjaama teos on varsinainen elämäkertaelokuva päinvastoin kuin "Kivisydän".


title: Bajrangi Bhaijaan

text: Bajrangi Bhaijaan on vuonna 2015 ensi-iltansa saanut intialainen hindinkielinen draamaelokuva, jonka on ohjannut Kabir Khan. Pääosia näyttelevät Salman Khan, Kareena Kapoor, Nawazuddin Siddiqui ja Harshaali Malhotra. Elokuvassa jalomielinen Pawan yrittää auttaa mykän pakistanilaisen pikkutytön takaisin kotimaahansa.


title: Bajrangi Bhaijaan

text: "Bajrangi Bhaijaan" rikkoi ennätyksiä ja saavutti valtaisan suosion sekä Intiassa että sen ulkopuolella. Se esitettiin Suomessa Rakkautta ja anarkiaa -elokuvafestivaaleilla.


title: Bajrangi Bhaijaan

text: Box Office India julisti "Bajrangi Bhaijaanin" ”kaikkien aikojen jymymenestykseksi”.


title: Paul Déroulède

text: Paul Déroulède (2. syyskuuta 1846 Pariisi – 30. tammikuuta 1914 Nizza) oli ranskalainen runoilija ja jyrkän kansallismielinen poliitikko. Hän perusti äärioikeistolaisen Ligue des Patriotes -järjestön ja yritti helmikuussa 1899 johtaa epäonnistunutta sotilasvallankaappausta.


title: Paul Déroulède

text: Déroulède opiskeli lakitiedettä ja osallistui vapaaehtoisena Ranskan–Saksan sotaan 1870–1871. Hän jäi vangiksi Sedanissa, mutta pakeni sotavankeudesta Breslaussa ja liittyi vielä sodan loppuvaiheessa kenraali Bourbakin armeijaan. Hän teki debyyttinsä runoilijana "Revue Nationale" -lehdessä salanimellä Jean Rebel. Déroulèden julkaisemat isänmaalliset ja saksalaisvastaiset runoelmat "Chants du soldat" (1872) ja "Nouveaux chants du soldat" (1875) muodostuivat hyvin suosituiksi. Hän julkaisi myös useita historiallisia näytelmiä. Vuonna 1882 hän perusti Ligue des Patriotes (”Patrioottien liiga”) -nimisen poliittisen järjestön, jonka puheenjohtajaksi hän tuli. Puoluerajat ylittävänä liittona esittäytynyt järjestö oli omistautunut revansismille ja vaati Ranskan liittoutumista Venäjän kanssa sekä Ranskan perustuslain uusimista. Déroulède julkaisi myös järjestön lehteä "Le Drapeauta".


title: Paul Déroulède

text: Déroulède liittoutui 1880-luvun lopulla politiikkaan siirtyneen kenraali Georges Boulangerin kanssa. Suhtautuminen boulangismiin jakoi Ligue des Patriotesin, ja Déroulède joutui luopumaan järjestönsä johdosta. Viranomaiset lakkauttivat järjestön vuonna 1889 sen harjoittaman väkivaltaisen kiihotuksen vuoksi. Déroulède oli kuitenkin samana vuonna valittu Angoulêmen edustajana Ranskan edustajainkamariin, jossa hän esiintyi parlamentaarista tasavaltaa vastustaneen boulangistien edustajaryhmän johtajana. Vuonna 1892 Déroulède syytti radikaalien johtajaa Georges Clemenceauta sekaantumisesta Panama-skandaaliin. Clemenceau haastoi hänet kaksintaisteluun, jossa kumpikaan ei loukkaantunut.


title: Paul Déroulède

text: Dreyfus-oikeudenkäynnin nostattaman kuohunnan aikana Déroulède vastusti jyrkästi Alfred Dreyfusin tuomion kumoamista. Presidentti Félix Fauren hautajaisten aikana 23. helmikuuta 1899 Déroulède yritti saada kenraali Gaudérique Roget’n joukot suorittamaan sotilasvallankaappauksen kolmannen tasavallan kumoamiseksi, mutta yritys epäonnistui. Ensimmäisessä valtiopetosoikeudenkäynnissä Déroulède vapautettiin, mutta hänet vangittiin uudelleen elokuussa 1899 yhdessä André Buffet’n, Jules Guérinin ja eräiden muiden nationalistijohtajien kanssa. Tällä kertaa hänet tuomittiin karkotettavaksi maasta kymmeneksi vuodeksi. Déroulède vietti karkotusvuotensa San Sebastiánissa Espanjassa. Joulukuussa 1905 säädetty yleinen armahduslaki kumosi hänen tuomionsa ja hän pääsi palaamaan Ranskaan.


title: Jean-Joseph Dessolles

text: Jean-Joseph Paul Augustin Dessolles (3. heinäkuuta 1767 Auch – 2. marraskuuta 1828 Saulx-les-Chartreux) oli ranskalainen kenraali ja poliitikko, joka toimi Ranskan pääministerinä vuosina 1818–1819.


title: Jean-Joseph Dessolles

text: Dessolles osallistui upseerina Ranskan vallankumoussotiin ja yleni vuoteen 1797 mennessä prikaatinkenraaliksi ja 1799 divisioonankenraaliksi. Hän toimi vuonna 1799 kenraali Barthélemy Schérerin ja vuonna 1800 kenraali Jean Moreaun esikuntapäällikkönä. Hänellä oli merkittävä panos ranskalaisten voittoon päättyneessä Hohenlindenin taistelussa. Dessolles komensi vuonna 1808 divisioonaa Espanjan-sotaretkellä ja toimi vuonna 1810 Córdoban, Jaénin ja Sevillan kuvernöörinä. Napoleonin valtaan tyytymättömänä hän vetäytyi asepalveluksesta. Hän palasi vuonna 1812 toimimaan Venäjän-sotaretkellä kenraali Eugène de Beauharnaisin komentaman armeijakunnan esikuntapäällikkönä, mutta pyysi eron joukkojen edettyä Smolenskiin asti.


title: Jean-Joseph Dessolles

text: Dessolles liittyi vuonna 1814 Napoleonin vastustajiin. Bourbon-restauraation myötä hänet korotettiin pääriksi ja nimitettiin Ranskan kansalliskaartien ylipäälliköksi. Päärien kamarissa hän kuului niin sanottuun perustuslailliseen oppositioon. Hän sai 1817 markiisin arvon. Hän toimi pää- ja ulkoministerinä joulukuusta 1818 marraskuuhun 1819.


title: Alphonse Henri d’Hautpoul

text: Alphonse Henri d’Hautpoul (4. tammikuuta 1789 Versailles – 27. heinäkuuta 1865 Saint-Papoul) oli ranskalainen kreivi, kenraali ja poliitikko, joka toimi Ranskan pääministerinä toisen tasavallan aikana vuosina 1849–1850.


title: Alphonse Henri d’Hautpoul

text: D’Hautpoul osallistui nuorena Napoleonin sotiin. Vuoden 1823 Espanjan-sotaretken aikana hän komensi kaartinrykmenttiä. Hänet ylennettiin vuonna 1828 kenraalimajuriksi ja 1841 kenraaliluutnantiksi. Hän oli myös edustajainkamarin jäsenenä 1830–1838 ja sai 1848 päärinarvon. Toisen tasavallan perustamisen jälkeen d’Hautpoul valittiin vuonna 1849 lakiasäätävään kansalliskokoukseen ja nimitettiin samana vuonna sotaministeriksi. Vuonna 1850 hän siirtyi Algerian kenraalikuvernöriksi. Presidentti Louis Napoléon Bonaparte nimitti hänet joulukuun 1851 vallankaappauksensa jälkeen senaattoriksi ja senaatin suurreferendaariksi.


title: Alphonse Henri d’Hautpoul

text: Alphonse d’Hautpoulin veli oli kenraali Marie Constant Fidèle Henri d’Hautpoul.


title: Vaalea Venus

text:
Vaalea Venus ("Blonde Venus") on Josef von Sternbergin ohjaama yhdysvaltalainen
musiikkielokuva vuodelta 1932. Marlene Dietrich esittää siinä saksalaista kabareelaulajaa, jonka kemistimies sairastuu radiumsäteilystä. Rahoittaaksee tämän tarvitsemaa hoitoa laualajatar lyöttäytyy yhteen miljonääri Nick Townsendin (Cary Grant) kanssa.


title: Charles Duclerc

text: Charles Théodore Eugène Duclerc (9. marraskuuta 1812 Bagnères-de-Bigorre – 21. heinäkuuta 1888 Pariisi) oli ranskalainen poliitikko, joka toimi Ranskan pääministerinä vuosina 1882–1883.


title: Charles Duclerc

text: Duclerc oli alkujaan lehtimies ja toimi 1840–1846 "Le National" -lehden toimittajana. Helmikuun vallankumouksen myötä vuonna 1848 hänestä tuli Pariisin pormestarin Louis-Antoine Garnier-Pagèsin apulainen, perustuslakia säätävän kansalliskokouksen jäsen ja toukokuussa Ranskan valtiovarainministeri. Hän erosi pian protestina hallituksen kesäkuun kansannousun kukistamisen jälkeen julistamalle poikkeustilalle. Tämän jälkeen Duclerc vetäytyi pitkäksi aikaa politiikasta ja toimi Espanjassa Ebrojoen kanavahankkeen palveluksessa ja pankinjohtajana. Hän palasi Ranskan politiikkaan kolmannen tasavallan perustamisen jälkeen ja hänet valittiin 1871 kansalliskokoukseen, jossa hän liittyi vasemmistoon. Vuonna 1875 hänet nimitettiin elinikäiseksi senaattoriksi ja hänestä tuli senaatin varapuhemies. Duclerc toimi elokuusta 1882 tammikuuhun 1883 pää- ja ulkoministerinä.


title: Kantele Varainhankinta

text: Kantele Varainhankinta Oy on suomalainen yritys, joka tuottaa Contact Center -palveluja liike-elämälle ja sosiaali- ja terveysalan järjestöille sekä muille yhteisöille.


title: Kantele Varainhankinta

text: Yritys on Suomen Kansanterveysyhdistys ry:n 100 %:sti omistama Contact Center palveluyritys.


title: Kantele Varainhankinta

text: Kantele Varainhankinta Oy on perustettu vuonna 2000 ja yrityksen tarkoituksena alkuvaiheessa oli tuottaa puhelimitse suoritettavaa varainhankintaan muille sosiaali- ja terveysalan järjestöille.


title: Kantele Varainhankinta

text: Yritys on laajentanut toimintaansa ja tarjoaa nykyisin Contact Center -palveluja liike-elämälle ja sosiaali- ja terveysalan järjestöille sekä muille yhteisöille.


title: Kantele Varainhankinta

text: Käynnistysvuosien jälkeen yrityksen toiminta on ollut joka vuosi voitollista .


title: Kantele Varainhankinta

text: Contact Center -palveluyritys Kantele Varainhankinta Oy tarjoaa asiakkailleen telemarkkinointipalveluja.


title: Kantele Varainhankinta

text: Contact Center palvelut eli puhelinpalvelut jaetaan inbound -palveluihin eli sisään tuleviin puheluihin ja outbound -palveluihin eli ulossoitettaviin. Kantele tarjoaa ainoastaan outbound -palveuita eli ulossoitettavia palveluita.


title: Kantele Varainhankinta

text: Yrityksellä on kolme Contact Center -toimistoa, jotka sijaitsevat Helsingissä, Joensuussa ja Jyväskylässä. Lisäksi pääkonttori sijaitsee Helsingissä.


title: Kantele Varainhankinta

text: Yrityksen liikevoitto käytetään lyhentämättömänä Kanteleen omistajan Suomen Kansanterveysyhdistys ry:n jäsenjärjestöjen tekemään kansanterveystyöhön, jotka ovat Lastentautien tutkimussäätiö, Suomen Mielenterveysseura, Suomen Sydänliitto ja Vanhustyön keskusliitto.


title: Väärä profeetta

text: Väärä profeetta on uskonnollinen termi, jota käytetään henkilöstä, joka väärin perustein hankkii profetoimisen lahjan tai käyttää sitä omiin pahoihin tarkoitusperiinsä.